Андижонда ҳаракатланиб кетаётган поездга тош отиб, 9 ёшли болага жароҳат етказган шахс ушланди. У 50 ёшли эркак бўлиб чиқди - 20 Апреля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПятница, 27.05.2022, 02:39\nГлавная » 2022 » Апрель » 20 » Андижонда ҳаракатланиб кетаётган поездга тош отиб, 9 ёшли болага жароҳат етказган шахс ушланди. У 50 ёшли эркак бўлиб чиқди\nАндижонда ҳаракатланиб кетаётган поездга тош отиб, 9 ёшли болага жароҳат етказган шахс ушланди. У 50 ёшли эркак бўлиб чиқди\nТошкентдан Андижонга ҳаракатланиб кетаётган поездга тош отилишидан 9 ёшли бола жароҳатлангани тўғрисида хабар берилганди. «Zamon» нашрининг маълум қилишича, поездга тош отган эркакнинг шахсига аниқлик киритилган.\n10 апрель куни соат 22:25 да Тошкент—Андижон йўналишида ҳаракатланаётган 62-сонли йўловчи поездига номаълум шахс томонидан отилган тош 6-вагон ойнасини ёриб ўтиб, 9 ёшли йўловчининг бошига урилган. Ушбу воқеадан сўнг қоидабузарга нисбатан қидирув эълон қилинган. Фарғона вилояти ИИБ Транспортда хавфсизликни таъминлаш бошқармаси томонидан борилган тезкор қидирув ишлари натижасида бу ишни содир этган 50 ёшли фуқаро қўлга олинган.\n«Темир йўл ёнига балиқ овлагани боргандим ва спиртли ичимлик ичганим сабаб поездга тош отдим. Қилган ишимдан пушаймонман. Боланинг оила аъзоларидан кечирим сўрайман», — дейди у.


Ўзбекистонда долларнинг расмий курси пасайди – Kommers.uz\nМолия\t16:07 | 5.1.22\n1 АҚШ долларининг расмий курси 7,67 сўмга тушди.\nЎзбекистонда долларнинг расмий курси 7,67 сўмга сўмга пасайиб, 10 812,00 сўмни ташкил этмоқда. Бу ҳақда Марказий банк матбуот хизмати хабар берди.\nҚайд этилишича, 1 АҚШ долларининг расмий курси 7,67 сўмга сўмга тушиб, 10 812,00 сўмни ташкил этган. 1 евро курси 12 минг 225,13 сўмга баҳоланиб, 3,26 сўмга тушди. Шунингдек, 1 рубль 142,60 сўм этиб белгиланиб, 2,06 сўмга пасайди.\nМаълумот учун, ушбу алмашув курслари 6 январь, пайшанба кунидан кучга киради.


Марказий банк: Коронавирус сабабли асосий ставка йиллик 16 фоиз даражасида ўзгаришсиз қолдирилди — Review.uz\nМарказий банк: Коронавирус сабабли асосий ставка йиллик 16 фоиз даражасида ўзгаришсиз қолдирилди\nМарказий банк асосий ставканинг йиллик 16 фоиз даражаси ўзгаришсиз қолдирилишини тартибга солинадиган нархларнинг кутилаётган эркинлаштирилиши ва коронавирус сабаб ташқи иқтисодий ноаниқликларнинг кучайиши билан изоҳлади.\nМарказий банк Бошқарувининг 2020 йил 5 мартдаги қарори билан асосий ставка йиллик 16 фоиз даражасида ўзгаришсиз қолдирилди. Бу ҳақда Марказий банк матбуот хизмати хабар қилди.\nУшбу қарор тартибга солинадиган нархларнинг кутилаётган эркинлаштирилиши ҳамда коронавирус билан боғлиқ бўлган ташқи иқтисодий ноаниқликларнинг кучайиши билан изоҳланади.\nМарказий банк ҳисоб-китобларига кўра инфляциянинг энг юқори даражаси жорий йилнинг иккинчи чорагида кузатилиши мумкин. Айни вақтда, 2020 йилнинг иккинчи ярмида тарифлар ўсишининг инфляцияга таъсири пасайиб боради ва йил охирида инфляция даражаси прогноз коридорининг юқори чегарасига яқинлашади.\nНархларнинг ўзгартиришни бир босқичда амалга ошириш орқали бозор тамойилларини жорий этилиши инфляцияга маълум даражада қисқа муддатли таъсир кўрсатиши мумкин, бироқ бу, ўз навбатида, ишлаб чиқариш жараёнларини ривожлантириш йўлидаги муаммоларни бартараф этишга, республика ҳудудларида энергия ресурсларидан фойдаланиш имкониятларининг кенгайишига ҳамда товарлар ва хизматлар таклифи ҳажмининг кўпайишига хизмат қилади.\nИнфляция ва инфляцион кутилмалар. 2020 йилнинг февраль ойида йиллик инфляция январь ойига (14,3 фоиз) нисбатан 0,8 фоиз бандга ва 2019 йилнинг декабрь (15,2 фоиз) ойига нисбатан 1,7 фоиз бандга пасайиб, 13,5 фоизни ташкил қилди.\n2020 йил февралда базавий инфляция 2019 йил декабрга нисбатан солиштирганда 1,4 фоиз бандга пасайиб, 12,5 фоизлик даражагача тушди.\nИнфляция даражасининг пасайишига, биринчи навбатда, фундаментал омиллар, жумладан, иқтисодиётни кредитлаш ҳажми ва бюджет харажатларининг ўсиш суръатларининг секинлашуви, шунингдек, 2019 йилда юзага келган бир марталик омиллар (ўтган йил январь ойида ҚҚСга тортиладиган базанинг кенгайиши, август ойида миллий валюта курсининг девальвацияси ҳамда энергия ресурслари нархининг ошиши, октябрь ойида ун ва нон нархининг эркинлаштирилиши) таъсирининг қисқариши сабаб бўлди.\nМавсумий тебранишларнинг таъсирининг камайиши жорий йилнинг январь-февраль ойларида озиқ-овқат маҳсулотлари нархларининг барқарор бўлишига хизмат қилди ва ушбу гуруҳ нархларининг ўсиши 2,4 фоизни ташкил қилди (2019 йилнинг январь-февраль ойларида 4,9 фоиз).\nСақлаш инфратузулмасининг кенгайиши ва иссиқхоналар тармоғининг ривожланиши ҳисобига қиш ойларида мева ва сабзавотлар нархининг кескин ошиши кузатилмади. Хусусан, 2019 йилнинг январь-февраль ойларида мевалар 15,6 фоизга, сабзавотлар 13,8 фоизга ошган бўлса, жорий йилда нархлар ўсиши қарийб икки баробарга пасайиб, мос равишда 7,7 фоиз ва 6,3 фоизни ташкил қилди.\nШунингдек, буғдой уни ва нон маҳсулотлари нархларининг бозор шароитларига мослашиб бориши натижасида уларнинг ИНИга таъсири сезиларли даражада пасайди ва нон маҳсулотларининг улуши 0,08 фоиз бандни ташкил қилди (2019 йил январь-февраль ойларида 0,2 фоиз банд).\nМазкур даврда гўшт ва гўшт маҳсулотлари нархларининг ўсиши 2019 йилнинг январь-февраль ойларидаги каби (2,3 фоиз) бўлиб, инфляцияга сезиларли таъсир кўрсатди.\n2020 йил январь-февраль ойларида ноозиқ-овқат товарлари нархининг ўсиши 0,8 фоизни (2019 йилнинг мос даврида - 2 фоиз), хизматлар тарифларининг ошиши 0,6 фоизни ташкил қилиб, 2019 йилнинг мос даврига нисбатан (1,3 фоиз) икки баробарга секинлашди.\nАҳолининг ва тадбиркорлик субъектларининг инфляцион кутилмалари, 2019 йил IV чорагидаги ўсишдан сўнг, 2020 йил январь-февралда сезиларли даражада пасайди. Хусусан, аҳоли ва тадбиркорлик субъектларининг ўрта муддатли кутилмалари 2019 йил декабрь ойидаги 18 фоиз ва 18,1 фоиздан 2020 йил февраль ойида мос равишда 15,5 фоиз ва 16,3 фоизгача пасайди.\nПул-кредит шароитлари мўътадил фискал сиёсат шароитлари, иқтисодиётга кредит қуйилмалари қолдиғининг юқори бўлмаган даражада ўсиши ва пул-кредит сиёсати бозор инструментларининг фаол қўлланилиши таъсирида шаклланди.\nПул-кредит сиёсати инструментлари янги қаторининг жорий этилиши банклараро пул бозори ўртача тортилган фоиз ставкасининг Марказий банкнинг асосий ставкасига яқинлашишига шароит яратди (январь ойида 15,8 фоиз ва февраль ойида 15,2 фоиз).\nЖорий йил бошидан Марказий банк томонидан 1,75 трлн. сўмлик қисқа муддатли облигациялар муомалага чиқарилди, 2 трлн. сўмлик бюджет маблағлари Марказий банк депозитига жалб этилди ва бу банк тизими ликвидлигида мавжуд таркибий профицитни қисқартиришга ёрдам берди.\nФевраль ойида Марказий банк тижорат банкларига РЕПО операциялари орқали 53 млрд. сўмлик ва СВОП операциялари орқали 261 млрд. сўмлик ликвидликни тақдим этди. Ортиқча ликвидликни жалб этиш мақсадида 110 млрд. сўмлик икки ҳафталик депозит аукционлари ва 310 млрд. сўмлик овернайт депозитлари жалб этилди.\n2020 йилнинг январь-февраль ойларида иқтисодиётга ажратилган кредитларнинг ўсиш суръати 2019 йилнинг мос даврига (6,0 фоиз) нисбатан 3,5 фоиз бандга пасайиб 2,5 фоизни ташкил этди.\nКредит портфели умумий ўсиш суръатининг пасайишига қарамасдан бозорнинг турли сегментларида кредитларнинг ўсиш динамикаси турлича бўлди.\nЖисмоний шахсларнинг миллий валютадаги истеъмол ва ипотека кредитлари сегментида юқори ўсиш суръати (5,2 фоиз) кузатилди (умумий кредит портфели ўсишининг 38 фоизини ташкил қилди). Ушбу кредитлар бўйича фоиз ставкаларнинг нисбатан юқори бўлишига қарамасдан, уларга бўлган талабнинг юқорилиги қуйидагилар билан изоҳланади:\nистеъмол кредитлар бозори нисбатан янги бўлганлиги учун узоқ йиллар давомида йиғилиб қолган юқори талаб;\nистеъмолчилар молиявий саводхонлик даражасининг юқори эмаслиги;\nэнг асосийси, мамлакатда бир неча йиллар давомида юқори инфляция кузатилганлиги сабабли, иқтисодиётда юқори фоиз харажатларини қайтаришнинг қийин бўлмаслиги тўғрисидаги фикрларнинг сақланиб қолиши.\nХорижий валютадаги кредитлар фоиз ставкаларининг нисбатан паст эканлиги ушбу кредитлар ҳажмининг 3,4 фоизга ошишига сабаб бўлди.\nУшбу тенденциянинг давом этиши аҳолини кредитлаш ва хорижий валютадаги кредитлар бўйича юзага келиши мумкин бўлган хатарларни олдини олиш ҳамда қарз юкининг мувофиқ даражасини сақлаб туриш мақсадида макропруденциал чоралари қўллаб борилади.\nУмуман, жорий йилнинг январь-февраль ойларида фуқароларнинг миллий валютага бўлган ишончи ортиб бориши давом этди.\nЯнварь-февраль ойларида жисмоний шахсларнинг миллий валютадаги муддатли омонатлари 9,4 фоизга ошди, хорижий валютадаги омонатлар эса деярли ўзгармади.\nИқтисодиётга қўшимча пул йўналтириш (бюджет харажатлари, кредитлар) суръатининг мўътадиллашиши ички валюта бозорида талабнинг мувозанатлашувига имкон яратди.\nАгар 2019 йилнинг IV чорагида сўмнинг алмашув курси 0,7 фоизга қадрсизланган бўлса, 2020 йилнинг январь-февраль ойларида нисбатан барқарор динамикани намоён қилди. Мазкур тенденция инфляцияга пасайтирувчи таъсир кўрсатди.\nБюджет харажатлари ва иқтисодиётни кредитлаш ҳажмини қисқартириш бўйича амалга оширилган чоралар муайян даражада импортга бўлган талабнинг мувозанатлашувига олиб келди. Хусусан, 2020 йилнинг январь ойида импортнинг йиллик ўсиш суръати 23 фоизгача (2019 йилнинг январь ойида 43 фоиз, февраль ойида 40 фоиз) секишланди.\nНоаниқлик ва хатарлар. Жаҳон иқтисодиётида коронавирус тарқалиши билан боғлиқ бўлган иқтисодий муаммолар Ўзбекистон иқтисодиётига ҳам муайян даражада таъсир кўрсатиши мумкин.\nБунда таъсир кўлами жаҳон иқтисодиётидаги хатарларнинг давомийлиги билан баҳоланади.\nИстеъмол саватчасида сезиларли улушга эга бўлган Хитойдан импорт қилинадиган айрим товарлар ҳажмининг қисқариши ички бозорда нархларга маълум босимни юзага келтириши мумкин.\nИчки нархлар даражасига “коронавирус” таъсирининг бир марталик қисқа муддатли бўлиши кутилмоқда. Шу билан бирга, Хитойдан импорт қилинадиган товарлар бўйича қопланмаган талаб ички ишлаб чиқаришнинг кенгайиши ва бошқа давлатлардан янги импорт йўналишларининг йўлга қўйилиши орқали қопланади ва натижада ўрта муддатли истиқболда нархлар барқарорлашади.\nИчки бозорда гўшт ва гўшт маҳсулотларига бўлган талабнинг сезиларли ошишига нисбатан таклиф ҳажмининг номувофиқ ўсиши нархларга маълум даражада босим яратади.\nЧорвачилик соҳасини тубдан ривожлантириш ва бу учун зарур бўлган озуқа базасини шакллантириш орқали ички бозорни узлуксиз гўшт маҳсулотлари билан таъминлаш, маълум бир вақтни талаб қилади. Шу билан бирга, бошқа давлатлардан (Беларусь, Украина, Қозоғистон, Қирғизстон) гўшт импортининг етарли даражада эмаслиги, шунингдек, гўшт импорти нархининг ошиши ўрта муддатли истиқболда гўшт нархига таъсир кўрсатади.\nЯна бир бор таъкидлаш лозимки, транспорт инфратузилмасини, бозорларда рақобатни ривожлантириш, иқтисодиёт тармоқларини узлуксиз газ ва электр энергия билан таъминлаш соҳаларида зарурий таркибий ислоҳотларни амалга ошириш инфляция даражаси барқарор пасайишининг асосий омилларидан ҳисобланади.\nИнфляция прогнози. 2020 йилнинг январь-февраль ойларида инфляциянинг пасайиб борувчи тенденцияси кредитларнинг юқори ўсишни олдини олиш ва фискал интизомнинг кучайтирилиши орқали иқтисодиётда инфляция босимини ва инфляцияга номонетар омиллар таъсирини пасайтириш, хусусан тартибга солинадиган энергия ресурслари нархларини эркинлаштириш жараёнини келгуси йилларга қолдирмасдан амалга ошириш мумкинлигини кўрсатди.\nБунда, инфляция даражасини прогноз доирасида ушлаб туриш қуйидагилар омиллар ҳисобига таъминланади:\nумумий фискал баланс тақчиллик, ЎТТЖ даромад ва харажатлари мувозанатлашувини таъминлаган ҳолда, 2020 йилда тасдиқланган параметрларга (ЯИМга нисбатан 2,7 фоиз) тўлиқ мос бўлишини таъминлаш;\nбанклар кредит портфелининг мўътадил ўсиш суръати, яъни ЯИМнинг номинал ҳажми ўсиш суръатидан ошмайдиган (25 фоиз атрофида) даражада бўлиши ҳамда келгуси даврда кредит бозорида сегментлашув даражасининг пасайиши билан пул-кредит сиёсатининг жорий шароитини сақлаб қолиш;\nташқи қарзнинг мувозанатли ўсиши, хусусан, хорижий валютадаги кредитлар ўсиши ва иқтисодиётдаги қарз юкининг мувозанатлашуви ҳамда долларизация даражасининг пасайиши.\nБунда, Марказий банк ташқи ва ички шароитлар таъсирида инфляциянинг омиллари ва хатарлари хусусиятини чуқур ўрганишда давом этади ҳамда инфляция прогноз динамикасининг шаклланишидан келиб чиқиб асосий ставка даражаси бўйича тегишли қарорларни қабул қилади.\nМарказий банк Бошқарувининг асосий ставкани кўриб чиқиш бўйича асосий мажлиси 2020 йилнинг 23 апрелига режалаштирилган.\nВалюталар курси сезиларли даражада кўтарилди\nМарказий банк 23 ноябрь куни учун олтин қуймалар нархини маълум қилди


Испания чемпионати ўйинлари Ўзбекистондаги телеканал томонидан трансляция қилинади\n11:53 / 21.11.2016\nUzReport TV телеканали Испания чемпионати трансляцияси ҳуқуқини харид қилди. Чемпионат ўйинларини 13-турдан бошлаб телеканал орқали кузатиш мумкин бўлади. Бу ҳақда телеканал матбуот хизмати хабар берган.\n«UzReport TV телеканали футбол мухлислари учун яна бир ажойиб хушхабарни эълон қилади.\nИспания чемпионати футбол учрашувлари республикамизнинг миллионлаб футбол мухлисларининг диққат марказида туради. Дунёдаги энг кўп мухлисларга эга бўлган «Барселона» ва «Реал» каби клублар ҳам айнан Испания чемпионати — Ла Лигада иштирок этади.\nМиллионлаб ўзбекистонлик футбол ишқибозларининг талаб ва истакларини инобатга олиб, UzReport TV телеканали Испания чемпионати ўйинларининг Ўзбекистон ҳудуди бўйлаб трансляция ҳуқуқини харид қилди.\nUzReport TV телеканали Ла Лига ўйинларини Ўзбекистон ҳудудида лицензион тарзда намойиш қилувчи ягона телеканал бўлиб, футбол мухлисларимиз Ўзбекистон телевидениеси тарихида илк марта Испания чемпионати ўйинларининг лицензион трансляциясини UzReport TV телеканали орқали икки аудиойўлакчада - параллел ўзбек ва рус тилларидаги шарҳда томоша қилиш имкониятига эга бўлишди.\nТез кунларда ҳар шанба, якшанба кунлари UzReport TV телеканали Ла лиганинг қолган 25та туридан ўрин олган қизиқарли баҳсларни сиз мухлислар эътиборига “жонли” тарзда намойиш қилишни бошлайди. Айни пайтда Испания чемпионати ўйинлари трансляциясини амалга ошириш бўйича техник созлаш ишлари олиб борилмоқда.\nUzReport TV телеканалида сюрпризлар мавсуми давом этади!», дейилган хабарда.\nЛа Лига UzReport TV\nЛа Лига. «Реал» қийин ғалабани қўлга киритди\nЛа Лига. «Севилья» «Атлетик»ни мағлуб этди, «Вильярреал» ўз уйида ютқазди


Ўзбекистонда коронавирусга чалиниш ҳолатлари тўхтамаяпти - EFFECT.UZ\n. 10:15 | 29.04.2020\nЎзбекистонда 29 апрель соат 10:00 ҳолатига кўра, коронавирус инфекциясини юқтириб олганлар сони 16 нафарга ошиб, 1955 нафарни ташкил этмоқда. Бу ҳақда Соғлиқни сақлаш вазирлиги хабар берди.\nЭслатиб ўтамиз, 28 апрель куни соат 14:00 ҳолатига кўра 15 нафарга ошиб, 1939 нафарни ташкил этаётганди.\nМаълумот учун, Ўзбекистонда 15 мартдан буён коронавирусга чалинган беморларнинг саккиз нафари вафот этди, 992 нафари эса соғайиб, реабилитацияга олинган. Хорижда 73 ўзбекистонликда коронавирус аниқланган (энг кўпи — 42 нафари — Россияда), уларнинг беш нафари вафот этган.\nСингапурлик олимлар Ўзбекистонда 20 майгача коронавирус билан боғлиқ вазиятга барҳам берилади дея прогноз қилмоқда.\nToshkentdan Moskvaga samolyot uchib ketdi


Исломда буюрилишича, йиғи овозсиз, кўз ёши билан бўлиши керакми – Nasihat.uz\nИсломда буюрилишича, йиғи овозсиз, кўз ёши билан бўлиши керакми\nЙиғи Исломда буюрилишича, овозсиз, кўз ёши билан бўлиши керак. Томоқ йиртиш, ёқа йиртиш кабилар Исломда йўқ. Ҳазрат Расул алайҳиссалом фарзандлари Иброҳим вафот этганида кўзда ёш билан деган эдилар: «Албатта, кўз ёш тўкади, қалб маҳзун бўлади, аммо Роббимизни рози қиладиган нарсадан бошқани айтмаймиз. Албатта, биз сенинг фироқингдан жуда маҳзунмиз, эй Иброҳим», дедилар».\nБу сўзлар биз умматлар учун Пайғамбаримиз алайҳиссалом таълимларидир. Бизнинг замонамизда шундай аёллар борки, тобут теварагида йиғлашади, дод солишади ва қанча куфр сўзларни тилга олишади. Тобутни узатаётганида гўё ҳушидан кетади. Баъзи қизлар ва келинлар отамни ёки онамни бермайман, қабристонга кетгани қўймайман, дейишади. Тобут кўтарилгач, ҳамма хотину қиз шўру шар солганча тобут орқасидан югуришади, бу ажиб саҳна нишон берадики, гўё жоҳилият замони ҳукмрондир. Фараз қилдикки, ўшалар мурданинг пиёласида чой берсангиз –ичмайдилар, косасида овқат берсангиз – емайдилар ва ҳатто мурда ётган уйда якка ётишга қўрқадилар, ҳазар қиладилар, бошқа тарафдан эса мурда четда қолиб кетиб, судвозлик қилиб, маърака пулини бир-бирига юклашадилар. Таъзия маросими – яъни, мотам ва қора кунни бу ҳовлидан у ҳовлига кўчирадилар. Ажойиб! Одам бир жойда ўлади, аммо азаси ҳамма жойга кўчиб юради, агар бундан мақсад дуойи фотиҳа бўлса, жуда яхши, бир уйга йиғилсалар, маҳалладан уч-тўртта мўйсафидлар, баъзи қариндошлар тўпланиб тиловат қилсалар, қайтага савоб иш бўларди, кошки шундай бўлса эди. Таъзия маросими мумкин, аммо қачон ва қаерда? Агар у шаҳардан бу шаҳарга вафот этганларнинг яқинлари келолмаса, ноилождан ўша шаҳарда яшовчи ўғли ёки ака-укаси, ўша шаҳарда туриб дуойи фотиҳа қилади, қўни-қўшни, маҳалла аҳли келишиб таъзия билдиришади, тамом вассалом. Аммо ҳозирда қилинаётган таъзия маросими на шариатда қабул ва на одамийлик бобида. Бу маҳалладан у маҳаллага, дарёнинг бу тарафидан у тарафига, шаҳардан шаҳаргача азадорлик, мотам тутишлик, беҳуда сарф-харажатлар, хуллас, томир отиб кетган хурофот. Аллоҳнинг Пайғамбари дейдилар: «Хурофот ақлни тўсиб турувчи пардадир». Ислом дини сусайдими, хурофот авж олади, хурофот жўш урдими, ақл кўзини парда олади, ақлки пардага ўралдими, Ислом ҳақиқати ёпиқлиғ қолади. Фарзандлар, дўстлар ва яқинларга гоҳ-гоҳ панду насиҳат қилиб қўймоқ лозим. Хусусан, болаларнинг тили бурро бўлса, ўлимингдан сўнг мустақил руҳингга Қуръон тиловат қилиб турса, агар имкон тополсанг, топган тутганинг: ҳовлинг, пулу нарса ва буюмларингни тақсим қил, ўлимингдан кейин судвозлик бўлмасин, сенинг бойлигинг фарзандларинг ажралиб кетишига сабабчи бўлмасин, гуноҳга қоласан. Иймон ва Ислом аҳлидан бирортаси Ҳаққа жон таслим қилди, дейлик. Унинг вафоти исломий хонадонга битта нуқсон, йўқотиш бўлади, хонадонидагилар, қариндош- уруғлар, маҳалла аҳлидан лозимки, уч кун мотам тутиб азадорлик қилсин, яъни ҳамма дафн маросими ва жанозага тайёр бўлсин, жанозасини ўқиб тупроққа топширсин, маййит эгалари уч кун аза тутадилар. Имкони борича тирикчилик ишларини тарк этишиб, хурсандчилик ва қувончни бир тарафга йиғиштириб қўядилар, ҳамма инсон ғамли ва андуҳли бўлиб, ўтганнинг ҳаққига истиғфор айтадилар, намоз ўқийдилар ва Қуръон тиловат қиладилар.\nШунчалик машғул бўладиларки, ҳатто уч кунга обу овқат учун қозон осмайдилар. Бинобарин, Муҳаммад алайҳиссалоту васаллам тавсия этдиларки: «Жаъфарнинг аҳлига таом қилиб беринглар. Уларни машғул қиладиган нарса келиб қолди», дедилар». Бундан маълум бўладики, мотам кунларида мусибатхонада дастурхон очиш ва келганларни зиёфат қилиш ҳақиқатан ҳам қабиҳ ва макруҳ бидъатдир.\nБузрукхонова Муқаддас Ислом\n← Ислом сояси остидаги ёвузлик\nИчимлик ичиш одоблари →


Олимлар: эмлашга қаршилар маънавий жиҳатдан ичиб олган ҳайдовчиларга ўхшайди — Minbar\n11 апр 18:35 2 дақиқада ўқийсиз Янгиликлар\nМарказий Осиёда турли сабаблар деб болаларини юқумли касалликларга қарши эмлатишни истамайдиганлар сони кўпайиб бормоқда. Қўшни Қирғизистонда диний эътиқодини рўкач қилиб эмлатишдан бош тортганлар сони қарийб 60 фоизга ортган. Ўзбек жамиятида ҳам вакциналар ҳақида турли фитна назариялар урчигани боис бундан келажакда катта муаммолар келиб чиқишини тахмин қилиш мумкин.\nBBC маълумот беришича, Қирғизистон мусулмонлар идораси 5 апрелда фатво чиқариб, эмлашни ҳар кимнинг ихтиёрига қолдирган. Фатвода таркибида чўчқа ва ислом динида ҳаром деб билинган бошқа унсурлар бўлмаган вакциналар жоизлиги айтилган. Лекин ўзлари ёки болаларини эмлатишдан бош тортаётган мусулмонларнинг иддаоларига таянилса, мамлакатда вакциналарнинг таркибини текшириб, аниқ хулоса берадиган лаборатория йўқ. Шундай экан, улар "шубҳали" эмлатишдан биратўла бош тортмоқда.\nЎзбекистонда қизамиқ, сил, фалаж дохил болалар ҳозир 13 та юқумли хасталикка қарши эмланади.\nВакциналар ҳақида турли фитна назариялар урчиган бир пайтда мусулмонларнинг ғайримуслим ўлкаларда тайёрланган эмдориларга шубҳа билан қараши табиий. Оқибатда бутун аҳоли эмланмаслиги, эпидемия тарқалгудек бўлса, мамлакат жиддий хавф остида қолиши мумкин.\nЭмлашга қаршилик муайян бир динга эътиқод қилаётганларга хос эмас, албатта. Ўтган ҳафта Нью-Йоркда қизамиқнинг бирдан ғайриодатий шаклда тез тарқалиши аксилэмлаш ҳаракатининг навбатдаги оқибати сифатида кўрилди. Нью-Йорк соғлиқни сақлаш комиссарлиги мажбурий эмлаш ҳақида буйруқ чиқарди.\nНью-Йоркдаги вазият Қирғизистондаги ҳолатга бир жиҳати билан жуда ўхшаш – Нью-Йоркда қизамиқ асосан эмлашга қарши бўлган ортодоксал диндор яҳудий жамоасида тарқалган.\nЭмланиши мумкин бўлган, лекин бундан онгли равишда воз кечаётганлар эпидемияларни келтириб чиқариши мумкин. Жаҳон соғлиқни сақлаш ташкилоти бундай одамларни глобал соғлиқ учун энг катта тахдидлардан бири деб атаган.\nЭмланмаган одамлар нафақат ўзи касал бўлади, балки касалликни ташувчи ҳам ҳисобланади.\nАксилэмлаш кайфиятлар шарофати билан қизамиқ ва тепки каби олдини бемалол олиш мумкин бўлган касалликлар ақл бовар қилмайдиган даражада қайта тарқалмоқда. Ҳали полиомиелит, гепатит навбат кутиб турибди.\nМудҳиш оқибатлар ҳақида олимлар ҳам бонг урмоқда. "Эмланиш ёки эмланмаслик ҳар кимнинг ўз шахсий иши, аммо улар жамият ичида яшар экан, ўзгалар соғлиғи учун ҳам масъул бўлади", – дейди астрофизик Итан Сигел ва микробиолог Алекс Березов Scientific American журналида.\n“Маст қилувчи ичимлик ичиш ва машина ҳайдаш ҳар кимнинг ҳуқуқи. Аммо бу икки ҳуқуқдан бир пайтда фойдаланиш қонунга зид. Маст ҳайдовчи ва эмланмаган одам ахлоқи ўртасида фарқ йўқ. Ҳар иккиси ҳам масъулиятсизларча, худбинларча ўзгалар ҳаётини хавфга қўяди”, – деб ҳисоблайди олимлар.\nэмлаш соғлиқни сақлаш тизими дин\n24 июн 11:41 3 дақиқада ўқийсиз


Пўлат Саидқосимов театрдан ўз хоҳиши билан кетмаганлигини айтди\nДобавлено: 11.12.2015, 10:25\nТеатр ва кино актёри, Ўзбекистон халқ артисти Пўлат Саидқосимов “Оила даврасида” газетасига берган интервьюсида Ўзбек Миллий академик драма театридан кетмаганлигини, бироқ нима учун театрда фаолият кўрсатмаслигини тушунтирди, деб ёзади “uz24.uz”\nАктёр “театр сизга нима берди?”, деган саволга жавоб берар экан, театр ҳаётининг ажралмас бир қисмига айланганини, нимагаки эришган бўлса — ҳаммаси мана шу театр туфайли эканлигини, уни элга танитган, ҳурматни берган мана шу театр бўлганини ва шунинг учун ҳам Ўзбек Миллий театрининг артистиман, деб ҳамиша ғурурланиб юришини айтди.\nУнда театрдан нега кетганлиги сўралганда, Пўлат Саидқосимов “Мен театрдан кетганим йўқ... 2005 йилда бошимга бироз ташвиш тушди. Шундан кейин театрга келсам, эълонлар тахтасига «Пўлат Саидқосимов билан шартнома бекор қилинди», деб ёзиб қўйишибди. Демак, ҳаммаси тушунарли, дедим. Атрофга қарасам, ҳеч ким йўқ. Секин чиқиб кетдиму қайтиб бормадим. Яқинда театрнинг 100 йиллигини нишонладик, шу муносабат билан студиямда ҳужжатли фильм тайёрладим. Охирги 10 йилдан буён ана ўшанда илк бор театрга бордим. Шунгача бирор марта театрга қадам қўймадим...”, - деди.\n“Менимча, театрда артист бўшатилмайди. У умрининг охиригача ҳам роль ўйнаши мумкин. Ёшлик ҳам, мункиллаган чол ҳам саҳнага доим керак-ку! Қолаверса, одам ёши улғаявергани сари ижоди ҳам ўсади, улғаяди”, - деб қўшимча қилади актёр.


Ўзбекистонлик меҳнат мигрантларининг пенсиялари Пенсия жамғармаси суғурта бадаллари тўловига боғлиқ бўлади | Uzbekistan Today\nБош саҳифа / Социум / Ўзбекистонлик меҳнат мигрантларининг пенсиялари Пе...\nЎзбекистонлик меҳнат мигрантларининг пенсиялари Пенсия жамғармаси суғурта бадаллари тўловига боғлиқ бўлади\nУшбу механизм бўйича Uzbekistan Today мухбирига Молия вазирлиги Бюджетдан ташқари пенсия жамғармасида гапириб беришди.\nҲаммаси оддий. Ўзбекистон ҳукуматининг қарорига кўра, чет элда ишлаётган фуқаро пенсияси ҳажми Пенсия жамғармасига ўтказилган суғурта бадаллари ва иш стажи давомийлиги билан боғлиқ бўлади.\nБунда пенсия ҳисобланиши умумий асосда амалга оширилишини ёдда тутиш лозим.\nЯъни, дастлабки ҳисобланган нафақа миқдори ўрнатилган энг юқори миқдордан катта бўлиши мумкин эмас. Мана ҳисобланган нафақа суммаси қанча бўлади? Энди бу меҳнат мигрантлари томонидан Пенсия жамғармасига тўланадиган бадал миқдорига боғлиқ.\nПенсия жамғармасига суғурта бадаллари ҳажми меҳнат мигрантлари хоҳишига кўра ўтказилади, аммо ойига бир минимал иш ҳақидан кам бўлмаслиги керак, Пенсия жамғармасига суғурта бадалларини тўлаш санаси қонун ҳужжатларида белгиланган.\nПенсия жамғармасига суғурта бадаллари тўлови хорижий давлатлардаги ёлланма ишчилар томонидан ҳар ойда ёки чоракда, шунингдек, Ўзбекистон Республикасига кириб келган кундан бошлаб уч ой мобайнида бир вақтда амалга оширилади.\nАгар Пенсия жамғармасига тўланадиган суғурта бадали нақд пул кўринишида бўлмаса, тўловни қабул қилиш санаси сифатида тўлов қайдномасида кўрсатилган сана қабул қилинади. Унда тўловни амалга ошираётган шахснинг фамилияси, исми, отасининг исми, СТИР рақами ҳамда тўлов амалга оширилаётган муддат кўрсатилиши шарт. Тўлов ҳужжатида муддат кўрсатилмаган тақдирда ушбу тўлов амалга оширилган оширилган ой учун деб қабул қилинади.\nМиллий валютадаги суғурта бадаллари чет элда ёлланиб ишлайдиган шахснинг доимий яшаш жойидаги давлат солиқ хизмати органларида очилган ва хизмат кўрсатувчи банкларга ўзи, оила аъзолари ёки ишончнома тақдим этган кишиси томонидан Пенсия жамғармасининг тегишли транзит даромад ҳисобига тўланади.\nҚизиғи шундаки, Пенсия жамғармаларига суғурта бадалларини тўлаш хорижий валюта (бошқа давлат ҳудудидаги)да ҳам Пенсия жамғармасининг махсус валюта ҳисобига ўтказилиши мумкин. Тўғри, бу ҳолатда пул воситаси Ўзбекистон Республикаси Марказий банкининг миилий валютаси курси бўйича ҳисобланади.\nЧет элда ёлланиб ишлайдиган шахслар Пенсия жамғармасининг суғурта бадалларига тўловни амалга оширмаган тақдирда Пенсия жамғармасининг тегишли бўлими меҳнат дафтарчасига ёзувлар киритишни амалга оширмайди.\nАгар чет элда ёлланиб ишлайдиган шахс Пенсия жамғармасига суғурта бадаллари тўлашни тўхтатса, пенсия тайинлаш учун қабул қилинадиган иш стажини ҳисобга олиш Пенсия фондига суғурта бадаллари охирги марта тўлаган санадан бошлаб тўхтатилади. Давр давомида Пенсия жамғармаси фондига тўланган суғурта бадаллари тегишли ойда ўрнатилган миқдордан кам бўлса, пенсия тайинлаш учун қабул қилинадиган иш стажи, мана шу давр учун зарурий сумманинг қўшимчасини киритиш шарти борлигини ҳисобга олиши лозим.\nМеҳнат мигрантларининг меҳнат дафтарчаси Пенсия жамғармасига суғурта бадаллари тўлаб борилган бутун давр мобайнида Пенсия жамғармасининг доимий яшаш жойидаги бўлимида сақланади ва назорат қилинади.


«Тошкент» энциклопедияси | Shosh.uz | Nafaqat Toshkent haqida... - Part 3\nБош саҳифа » Тег архивлари: «Тошкент» энциклопедияси (page 3)\nТошкент фенологик календари\nФЕНОЛОГИК КАЛЕНДАРЬ – табиатдаги турли ҳодисаларнинг муайян мавсумдаги ойлар ичида бошланиш ва тугаш вақтини кўрсатадиган календарь. Тошкентда ҳам Ўрта Осиёнинг аксари қисмидаги каби иқлим мавсумлари яққол намоён бўлмайди. Икки давр: иссиқ ва совуқ даврлар яхши фарқланади\nЧУҚУРКЎПРИК – Бешёғоч даҳасидаги қадимги маҳалла. Мирлар, Зангиота, Бадрбой, Эшонгузар маҳаллалари билан чегарадош. 300 дан ортиқ хонадон яшаган. Аҳолиси ўзбеклар бўлиб, кўпчилиги деҳқончилик ва боғдорчилик (шаҳар ташқарисидаги ерларида), ҳунармандчилик билан шуғулланган\nЧоч тили – қадимги тиллардан бири. Чоч аҳолисининг турмуши, маданияти ҳақида 10–12-асрлар манбалари илгариги асрларга қараганда кўпроқ маълумотларни ўзида мужассамлаштирган\nХЎЖА ПАРИХОНТЕПА, Хўжафархон – илк ўрта асрларга оид археологик ёдгорлик, оташпарастлар қабристони (милодий 6–7-асрлар). Беруний ва Кичик ҳалқа йўли кўчалари кесишган ерда жойлашган. 1988 йил Тошкент археология экспедицияси (М.И.Филанович) томонидан ўрганилган\nОБРЛИF, Арбилах – ўрта асрларда Илоқ шаҳарларидан бири (5–15-асрлар). Ангрен шаҳридан жануби-ғарбда, Оҳангарон дарёсининг чап қирғоғида, Облиқ қишлоғининг шарқий қисмида жойлашган. 1962–63 йилларда Ю.Ф.Буряков тадқиқ қилган


Daewoo Matizнинг Ҳиндистонлик авлоди “йўлтанламас”га айланди - Автомобильные новости UZ - Скачать музыку бесплатно новинки музыки 2016-2017\nDaewoo Matizнинг Ҳиндистонлик авлоди “йўлтанламас”га айланди\nҲиндистон автосалонларида Chevrolet Beat Cross нишона нусхаси (концепт) намойиш этилади. General Motorsнинг Ҳиндистон бўлинмаси Beat (ўзимизнинг Spark) хэтчбекининг йўлтанламас нусхаси тасвирини расман кўрсатди. Унинг номи Cross. IndianAutosBlog нашри янги йўлтанламас автомобиль Деҳлидаги Auto Expo кўргазмасида намойиш этилишини ёзди. Расмига қараб хулоса қилсак, Chevrolet Beat Cross бизга таниш Sparkдан фарқи йўқ ҳисоб. Аммо кичик ўзгаришларга учраган, масалан, бампернинг пластикли ҳимояси, томи, диод чироқли фараси ва туманга қарши чироқлари бошқача кўриниш олган. Chevrolet Beat Crossнинг бирор-бир техник хусусияти, серияли ишлаб чиқаришга ўтиш муддати тўғрисида хабар беришганича йўқ. Оддий Spark двигатели ўрнатилиши эҳтимоли катта, аммо машина таги йўлдан баландроқ бўлиши кутилмоқда. Эслатиб ўтамиз: оддий Chevrolet Sparkнинг 1,4 литрли мотори 98 от кучига эга. Хабарларни э-майл орқали олинг: Teglar: Chevrolet Категория: Автомобильные новости UZ Нашли ошибку?


Давлат хизматчилари ягона порталида айни дамда қандай вакансиялар бор?\n10:10 25.11.2020 (Янгиланган 10:13 25.11.2020)\nДавлат муассасаларидаги вакансияларнинг ягона очиқ портали ишга тушди. У ердан иш топиб, ҳужжатларни онлайн топшириш мумкин.\nТОШКЕНТ, 25 ноя - Sputnik. Ўзбекистонда давлат муассасалари вакант лавозимларининг ягона очиқ портали пайдо бўлди, деб хабар қилмоқда Давлат хизматини ривожлантириш агентлиги.\nПортал орқали давлат органлари ва ташкилотлари ҳамда маҳаллий ҳокимликлардаги вакант лавозимларга муносиб кадрларни танлаб олиш мақсадида очиқ мустақил танловлар эълон қилиб борилади, - дейилган хабарда.\nВакант лавозимлар ҳар куни эълон қилиб борилади. Бўш иш ўринларига ҳужжатларни электрон шаклда топшириш мумкин.\nДавлат хизматлари порталида айни дамда қуйидаги вакант лавозимлар ҳақида эълонлар бор:\nТошкент вилояти ҳокимлиги молия бош бошқармаси бошлиғининг биринчи ўринбосари;\nТошкент вилояти ҳокимлиги молия бош бошқармаси бўлим бошлиғи;\nТошкент вилояти ҳокимлиги молия бош бошқармаси 1-тоифали иқтисодчи;\nМиришкор тумани ҳокимлиги хотин-қизлар ва оила масалалари бўйича давлат ва жамоат ташкилотлари билан алоқалар бўйича етакчи мутахассиси;\nДеҳқонобод тумани ҳокимлигининг хотин-қизлар ва оила масалалари бўйича давлат ва жамоат ташкилотлари билан алоқалар бўйича етакчи мутахассиси;\nКитоб тумани Пенсия ва нафақалар тўланиши устидан мониторинг бўлими инспектори;\nҒузор тумани ҳокимлиги ёшлар сиёсати, ижтимоий ривожлантириш ва маънавий-маърифий ишлар бўйича бош мутахассиси.\nБюджетдан ташқари Пенсия жамғармаси Сирдарё тумани бўлими бошлиғи ўринбосари;\nБюджетдан ташқари пенсия жамғармаси Данғара тумани бўлими инспектори;\nБюджетдан ташқари пенсия жамғармаси Фарғона вилояти бошқармаси бош инспектори;\nБюджетдан ташқари пенсия жамғармаси Данғара тумани бўлими инспектори.\nБоёвут тумани аҳоли бандлигига кўмаклашиш маркази давлат меҳнат ҳуқуқ инспектори;\nОқолтин тумани аҳоли бандлигига кўмаклашиш маркази давлат меҳнат ҳуқуқ инспектори\nва бошқа лавзимлар. Порталадя эълон қилинган барча лавозимлар билан расмий телеграм каналида танишинг.\nҲабиб ўзининг эса Instagram ижтимоий тармоғидаги саҳифасида UFCʼ раҳбари билан суҳбат тафсилотларини "Кавказ асираси" фильми саҳнаси асосидаги тайёрланган ҳазил ролик билан таърифлади.\nЭслатиб ўтамиз, Ҳабиб Нурмагомедов UFC 254 мусобақаси доирасида Жастин Гэтжинини мағлуб қилгандан сўнг спортдаги фаолиятини якунлашини маълум қилган эди. У 29 марта жанг ўтказиб, уларнинг барчасида қўли баланд келган.


Ўзбекистон корейслари: Янги ватандаги етмиш йиллик машаққат ва муваффақиятлар - Фарғона.Ру ахборот агентлиги\n16:46 msk, 10 Июль 2020\nЕтмиш йил аввал 1937 йилнинг 21 августида СССР Халқ комиссарлари кенгаши ва ВКП(б) МК “Корейс аҳолисини Узоқ Шарқ ўлкасининг чегараолди ҳудудларидан кўчириш тўғрисида” қарор чиқардилар. Олти ой ичида Приморьедан Ўзбекистонга 75 минг корейс - 16307 оила мажбуран олиб келинди. Улар Тошкент вилоятининг қўриқ ерлари, Оч дашт, Амударё қуйиси ва Орол денгизи бўйларида маъмурий кўчманчилар сифатида жойлаштирилдилар. Бу ерда элликта корейс жамоа хўжаликлари ташкил этилди ва 222 жамоа хўжалиги кўчманчилар билан тўлдирилди.\nУлкан иқтисодий экспериментми?\nБугунги кунда тарихчилар “совет ҳокимиятининг корейсларни Узоқ Шарқдан кўчириш ҳақидаги қарори яна бир бемаъни зулм кўринишимиди ёки большевик ҳақиқатан ҳам Япония билан пишиб қолган урушда бу миллатнинг “бешинчи колонна”га айланишидан чўчиганмидилар?” деган масала устида баҳс қиладилар. Кўчиришнинг улкан иқтисодий эксперимент сифатида ўйлаб топилгани ҳақида ҳам маълумотлар бор, чунки 1929-1931 йиллардаги очарчиликдан сўнг Қозоғистон ва Ўрта Осиёда қўриқ ерларни ўзлаштириш ва шоли етиштиришни ривожлантириш бўйича беш йиллик режаларни бажариш учун “киши заҳиралари” етишмаётганди.\nКорейсларни асосан ўзлаштирилмаган ерларга жойлаштирганлар. Дастлабки йиллар ўта қийин кечган. Турар-жой етишмагани сабабли улар омборхоналарда, оғилхоналарда ва ертўлаларда қишлаганлар. Қадрдон ерларидан ҳайдалган одамлар янги ерларда ҳам оммавий қатағонларга дучор қилинаверганлар. Улар шаҳарларда эркин юра олмаганлар ва истиқомат қилолмаганлар. Бироқ Ўзбекистондаги корейслар ўша оғир йилларда нафақат тирик қола билганлар, балки мустаҳкам оёққа туриб ҳам олганлар. Бугунги кунда Ўзбекистонда икки юз мингга яқин корейс истиқомат қилади, ўз адади бўйича улар дунёдаги тўртинчи корейс диаспорасини ташкил қиладилар. Уларнинг кўпчилиги кўчишдан кейин туғилганлар, аммо улар орасида узоқ ўтмишдаги фожеали воқеаларни эслайдиганлар ҳам бор.\nРоссия Узоқ Шарқида корейслар 1860 йили пайдо бўлганлар. 1905 йилда Корея ярим ороли Япония томонидан босиб олинган ва шимолга кўчиш сиёсий сабабларга кўра кучая борган. 1917 йилга келиб Россияда 90 минг корейс яшарди, улар Приморьеда аҳолининг қарийб учдан бирини ташкил қилишар, айрим чегараолди ҳудудларида эса улар кўпчиликни ташкил қилардилар. Корейс деҳқонлари миллий озчиликлар ва фақирларни эзишга чек қўйишни ваъда қилган 1917 йилдаги инқилобни қўллаб-қувватлаганлар.\nЎзбекистон корейслари кеча ва бугун\n70-80 йиллардан бошлаб Ўзбекистондаги корейслар сони жуда тез суръатда ўса бошлади. Корейслар қишлоқ жойлардан йирик шаҳарларга, айниқса, Тошкентга илдамлик билан кўча бошладилар. Шаҳар оилаларида - моддий жиҳатларни ўйлабми - иккитадан ортиқ бола кўрмаслик анъанаси пайдо бўлди. Бу орада шаҳарлик корейслар қарийб барча соҳаларда муваффақиятларга эришишиб, урбанистик фаолият соҳаларини эгаллай бошладилар. Шу билан бирга, улар Ўзбекистон фани, маданияти ва санъатига сезиларли ҳисса қўшдилар. Улар ичида физика-математика фанлари доктори Вячеслав Эм, филология фанлари доктори Алексей Шин, шарқшунос Валерий Ким, Ўзбекистон хорижида “Шарқ Пикассоси” деб танилган рассом Николай Шин, дирижер Артем Пак, фоторассом Виктор Анлар бор. Бу рўйхатни ёш авлод вакилларининг ёрқин номлари билан ҳам тўлдириш мумкин.\nҚишлоқлик корейслар орасида ҳам турғунликнинг сўнгги йилларида анъанавий меҳнатсеварлик, уддабуронлик руҳи ва соғлом прагматизм сўнгани йўқ. Ҳар йили Ўрта Осиё республикаларидан бўлган минглаб корейслар пиёз, сабзовотлар ва полиз экинларини етиштириш учун бутун Совет Иттифоқи бўйлаб мавсумий ишларга тарқаб кетардилар.\nКорейслар бўлажак МДҲ ҳудудлари билан ҳам, Ўзбекистон билан бошқа мамлакатлар ўртасида ҳам бозор иқтисодиётига асосланган савдо-сотиқни фаол йўлга қўйдилар ва умуман, бўлажак ўзгаришларга яхши тайёргарлик кўрган бўлиб чиқдилар. Ўзбекистоннинг асосий улгуржи бозори бўлмиш “Ипподром” 90-йилларда “ўзбек” ва “корейс” бозорларига ажралгани ҳам бежиз эмас, албатта. Аммо бу янги даврнинг бошланиши эди, холос. Ўзбекистондаги корейс жамоатчилиги йирик бизнесининг юксак палласи Виктор Чженнинг Ўзбекистон ҳукуматида бош вазир ўринбосари вазифасини бажариб турган 1994-2000 йилларга тўғри келиши юзасидан фикрлар бор.\n"Фарғона.Ру АА" фотоси\nСиёсатдан четланган ҳолда айтиш мумкинки, Ўзбекистонда корейслар ҳозирлигининг бошқа миллатлар учун сезиларли бўлган белгиси корейс миллий ошхонаси бўлиб ҳисобланади. Бу ошхоналар катта шаҳарларнинг барчасида ўнлаб машҳур ресторанлар билан тамсил этилган бўлиб, уларнинг филиаллари сўнгги йилларда қўшни мамлакатларда, масалан, Қирғизистонда ҳам очилмоқда. Лекин Тошкентда деярли ҳар бир муюлишда корейсларнинг “кимчи”, сабзи салат ва “фунчеза” сотиб ўтиришидек аввалги ўн йилликларда кўзга ташланадиган “анъанавий манзара”ни бугунги кунда топиш тобора қийин бўлиб бораяпти. Бу ноз-неъматларни тайёрлаш ва сотишни ўзбеклар ҳам аллақачон ўзлаштириб олганлар. Эндиликда бу емишларни сотиб ўтирган корейсларни Фарҳод бозори ёки Қўйлиқдагина кўриш мумкин. Бугунги корейс ёшларининг типик вакиллари менежерлар, ҳуқуқшунослар, тармоқ маъмурлари, шоу-бизнес намояндаларидир. Аснода мамлакатнинг чекка жойларида ҳали ҳам ўзларининг кичик ер участкаларига астойдил ва сабру бардош билан ишлов бераётган корейс оилаларини топиш мумкин.


«ЎЗБЕККЎМИР»НИНГ ИСТИҚБОЛЛИ ЛОЙИҲАЛАРИ - Ўзбекистон овози газетаси\n«ЎЗБЕККЎМИР»НИНГ ИСТИҚБОЛЛИ ЛОЙИҲАЛАРИ\nМутахассисларнинг таҳлилларига кўра, юртимизда 5,7 миллиард тонна атрофида кўмир захиралари мавжуд. Бугунги кунда қаттиқ ёқилғи ишлаб чиқаришга замонавий технологияларни жорий этиш, ишлаб чиқаришни модернизация қилиш борасида амалга оширилган ислоҳотлар туфайли электроэнергетика тармоқлари, саноат корхоналари, ижтимоий объектлар ва аҳолига кўмир маҳсулотлари ўз вақтида, керакли миқдорда етказиб берилмоқда.\n«Ўзбеккўмир» акциядорлик жамияти томонидан ўтказилган матбуот анжуманида соҳада амалга оширилган ишлар, истиқболдаги вазифалар ҳақида сўз борди.\nВазирлар Маҳкамасининг 2016 йил 30 декабрдаги «Республика аҳолиси ва бюджет ташкилотларига кўмир маҳсулотлари етказиб бериш механизмини такомиллаштиришга доир қўшимча чора-тадбирлар тўғрисида»ги қарори ишимизда дастуриламал бўлиб хизмат қилмоқда, — дейди «Ўзбеккўмир» акциядорлик жамияти бош директори ўринбосари Носир Умаров. — Жамиятимиз тасарруфидаги корхоналар томонидан ҳар йили 4 миллион тоннага яқин кўмир қазиб олинади. Уларни сақлаш ва истеъмолчиларга етказиб бериш мақсадида мамлакатимизнинг барча ҳудудларида 84 кўмир омбори қурилмоқда ва брикет ишлаб чиқариш ускуналари билан жиҳозланмоқда. Бу эса кўмир брикетлар тайёрлаш ҳажмини 800 минг тоннадан ошириш имконини берди. Айни пайтда аҳолини арзон кўмир билан таъминлаш чоралари ҳам кўрилмоқда. Жорий йилнинг 1 мартигача «Ўзбекистон темир йўллари» акциядорлик жамиятига кўмир ташиш учун 50 фоиз миқдорида чегирма берилиши ҳисобига аҳолига сотиладиган кўмирнинг чакана нархи 13 фоизга камайтирилди.\nМатбуот анжуманида соҳани ривожлантиришга оид режалар ҳақида батафсил маълумот берилди. Кўмир саноатини 2017-2021 йилларда ривожлантириш ва модернизация қилиш дастури асосида умумий қиймати 690,5 миллион долларлик 6 инвестицион лойиҳа амалга оширилади. Учта коннинг босқичма-босқич ишга туширилиши натижасида 2017 йилда кўмир қазиб олиш ҳажми 3,92 миллион тоннага етказилади.\nТадбир сўнгида журналистлар ўзларини қизиқтирган саволларга батафсил жавоб олдилар.


I. Ижарага оид шарт:\nБевосита ижарага оид фақат битта шарт бор – ийжоб ва қабул, яъни икки томоннинг розилиги.\nЯъни ундан келадиган манфаат очиқ-ойдин бўлиши, шунингдек, муддати, ишга оид бўлса, қилинадиган иш ҳам аниқ-равшан бўлиши шарт.\nМасалан, бир одам: «Ушбу икки уйдан бирини сенга ижарага бердим», деса, ижара дуруст бўлмайди. Чунки манфаат берадиган вақти аниқ эмас. Кейинчалик низо чиқиши турган гап.\n«Муддат аниқ бўлиши шарт», деганда ҳам худди шу сабаб кўзда тутилган. Муддат маълум бўлмаса, манфаат ноаниқ бўлади, кейинчалик низо келиб чиқиши мумкин.\n«Ижара ишга оид бўлса, қилинадиган иш ҳам аниқ-равшан бўлиши шарт», дейилганда ҳам айнан мана шу ҳикмат кўзда тутилган.\nБир одамни қиладиган ишини аниқ айтмай ишга олишда ҳам ноаниқлик бор, бунда ҳам кейин низо келиб чиқиши мумкин. Аввало, иш нимадан иборат экани аниқ айтилиши керак. У иш қурилишми, қассобчиликми, деҳқончиликми ёки бошқами – аниқ бўлиши шарт. Кейин эса ўша ишнинг миқдори ва сифатига ҳам келишиб олинади. «Сенга фалон миқдорда пул бераман, битта чуқур қазиб берасан», дейиш билан иш битмайди. Чуқурнинг кенглиги қанча, чуқурлиги қанча, ернинг қаттиқлиги ва бошқа майда-чуйдалари ҳам келишиб олиниб, икки томон рози бўлганидан кейин иш бошланади.\n2. Ижара қилинган нарса ҳақиқатан ҳам, шаръан ҳам фойдаланиш мумкин нарса бўлиши керак. Мисол учун, қочиб кетган уловни ижарага қўйиш мумкин эмас. Чунки амалда ундан фойдаланиб бўлмайди. Шунингдек, ҳайз кўрган аёлни масжидни супуришга ёллаб ишлатиб бўлмайди. Чунки ҳайзли аёлнинг масжидга кириши шаръан мумкин эмас.\n3. Ижара қилинган нарса шаръан жоиз бўлиши шарт. Гуноҳ бўладиган нарсаларга ижара қилиб бўлмайди. Одам ўлдириш, ҳаром ишларни қилиш, сеҳр ўргатиш каби ишларга ўхшаш.\n4. Ижарага қилинадиган иш ижарадан олдин иш бажарувчига фарз ёки вожиб бўлмаслиги шарт. Шунинг учун ҳам ижарага намоз ўқиб, рўза тутиб ва бошқа ибодатларни қилиб бўлмайди.\nШунингдек, ҳанафийларнинг «Ўз зиммасидаги нарсага ижара ҳақи олиш жоиз эмас», деган қоидалари ҳам бор. Шунинг учун аёл ўз уйидаги хизматлари учун эридан ҳақ талаб қилмайди, чунки бу унинг зиммасидаги ишлардир.\n5. Ижарага иш қилган одам ўша ишидан ўзи манфаат олмаслиги керак. Шунинг учун ҳам тоат-ибодатларга ижара жоиз эмас. Чунки уларни бажарган одам биринчи ўринда ўзи манфаат олади.\nБировга: «Ушбу буғдойни тортиб, ун қилиб берсанг, иш ҳақингга ўша ундан бунча оласан», дейиш ва шунга ўхшаш ишлар ҳам шу қаторга кирадими, йўқми, деган масалада ҳанафий ва шофеъий мазҳаблари «Киради», деганлар. Ҳанбалий ва моликий мазҳаблари эса «Кирмайди», деганлар.\nIII. Ижара ҳақи учун бериладиган нарсадаги шартлар:\n1. Ижара ҳақи учун бериладиган нарса маълум, вужуди бор мол бўлиши шарт. Номаълум нарсани ижара ҳақи қилиб бўлмайди. Муҳаммад ибн Ҳасан «Осор»да Абу Ҳанифа, Ҳаммод, Иброҳим, Абу Саъид ва Абу Ҳурайрадан ривоят қилади:\nرَوَىمُحَمَّدُبْنُالْحَسَنِفِيالْآثَارِ،عَنْأَبِيحَنِيفَةَ،عَنْحَمَّادٍ،عَنْإِبْرَاهِيمَ،عَنْأَبِيسَعِيدٍوَأَبِيهُرَيْرَةَ،عَنِالنَّبِيِّصَلَي الله عَلَيْهِ وَسَلَّمقَالَ: مَنِاسْتَأْجَرَأَجِيرًا،فَلْيُعْلِمْهُأَجْرَهُ\n«Набий соллаллоҳу алайҳи васаллам: «Ким биров билан ижара муомаласи қилса, ижара ҳақини маълум қилсин», дедилар».\nШу маънода иш ҳақига таомни қўшиб бўлмайди, чунки у қанча бўлиши маълум эмас.\n2. Ижара ҳақи ижарага қўйилган нарсанинг жинсидан бўлмаслиги шарт.\nМасалан, бировнинг уйида ижара тургани ҳақига ўзининг уйини яшашга бериб туриши мумкин эмас. Чунки бундай қилса, рибога ўтиб қолади.\nНаф узоқ бўлса ҳам муддатни зикр қилиш билан билинади. Лекин вақфда уч йилдан кўпи саҳиҳ эмас.\nЯъни вақф нарсани ижарага қўйганда уч йилдан ортиқ вақт белгилаш мумкин эмас, чунки узоқ муддат қолиб кетса, ижарачи ўзиники қилиб олиш пайига тушади.\nШунингдек, «Кийимни бўяш», деб ишни зикр қилиш, «Мана буни фалон ерга кўтариб олиб бориш», деб ишора қилиш билан ҳам наф билинади.\nАқд – келишиш билангина ижара ҳақини бериш вожиб бўлмайди. Балки уни ўзи эрта бериши билан ёки эрта беришни шарт қилиш билан, ёки нафни тўла олгандан кейин, ёхуд ундан фойдаланиш имконига эга бўлганидан кейингина бўлади.\nБас, ҳовлини қабул қилиб олиши билан агар унда яшамаса ҳам, ижара бериш вожиб бўлади.\nУни ғасб қилиш – куч билан тортиб олиш туфайли фойланишдан маҳрум бўлиш миқдорига қараб ижара ҳақи соқит бўлади.\nМасалан, бир йиллик ижаранинг уч ойи ўтгандан кейин ҳовли ижарачидан куч билан тортиб олинса, у уч ойга ижара тўлайди, холос.\nИжара берувчи ҳовли ва ер ижара ҳақини ҳар кунига, уловникини ҳар бекатда, бичиш ва тикишникини тамом бўлганидан кейин талаб қилади.\n(Новвой) нонникини тандирдан чиқарганидан кейин талаб қилади. Агар чиқарганидан кейин куйса, ҳақини олади, олдин куйса, олмайди. Икки ҳолатда ҳам жарима тўламайди.\nМаросимга таом пиширган (кимса)идишларга солганидан кейин, ғишт уришга келишган (уста)уларни уриб битирганидан кейин ҳақ талаб қилади.\nКим ўз мулкини бўёқчига ўхшаб иш берувчининг мулкига аралаштирган бўлса, иш ҳақини олгунича уни бермаслиги мумкин.\nБир киши кийимни бўяшга берди. Бўёқчи ўз бўёғини ишлатиб, уни бўяди. Бу билан унинг мулки иш берувчининг мулкига аралашди. Иш битгандан кейин «Ҳақини берганингдан кейин оласан», деб нарсани бермай тутиб туриши мумкин.\nБермай турганда ҳалиги нарса ҳалокатга учраса, жарима ҳам, иш ҳақи ҳам йўқ. Ҳаммолга ўхшаганларда бунинг акси бўлади.\nЯъни иш бажарувчи (ҳаммолга ўхшаб) ишининг асари кўринмайдиган шахс бўлса, ҳақини олгунча бермай туриши мумкин эмас.\nИш бажариши умумий тарзда талаб қилинган шахс ўзидан бошқани ишлатиши мумкин. Агар «Ўз қўлинг билан», деб таъкидлаган бўлса, мумкин эмас.\nМисол учун, иш берувчи: «Менга фалон кийимни тикиш керак», деди. «Сен ўзинг тикиб бер», демади. Иш бажарувчи ўзидан бошқага тиктириб берса, бўлаверади.\nАммо «Ўз қўлинг билан тикиб берасан» ёки «Ўзинг тикиб берасан», деса, бошқага тиктириши мумкин эмас.\nБировнинг аҳли аёлини олиб келишга ёлланган киши уларнинг баъзилари вафот этган бўлиб, қолганларини олиб келса, ҳисобига қараб ҳақ олади.\nБир киши: «Фалон шаҳарда аҳли аёлим бор, уларни олиб келсанг, бунча ҳақ бераман», деди. Ёлланган ишчи борса, аҳлининг баъзилари вафот этган ёки бошқа тарафга кетиб қолган экан. Қолганини олиб келди. Ўша олиб келинганлар ҳисобидан ҳақ олади. Мисол учун, ярмини олиб келган бўлса, келишилган ҳақнинг ярмини олади.\nЗайдга китоб ёки таъминот олиб боришга ёлланган киши унинг вафоти туфайли қайтариб келса, унга ҳеч нарса берилмайди.\nБир киши ишчини Зайдга китоб ёки озуқа етказиб бериш учун ёллаб олди. Ишчи борса, Зайд вафот этган экан. Ўзига берилган нарсани қайтариб олиб келди. Ишчига ҳеч нарса берилмайди.\nҲовли ва дўконни унда нима қилинишини айтмай ижарага олиш жоиз. Ижарага олувчи бинога зарар етказадиган ишлардан бошқа хоҳлаган нарсани қилса бўлади.\nЯъни бинога зарар етказадиган ишларни қилиш мумкин эмас. Аммо ўзи яшаши учун керакли кир ювиш, бошқа жиҳозларни ўрнатиш каби ишларни сўрамай қилаверади.\nЕрни унга нима экилишини ёки умумий фойдаланиш учун эканини айтмай ва ер зироатдан холи бўлмай туриб ижарага олинмайди.\nАгар ерни бино қуриш ёки дарахт экиш учун ижарага олса, жоиз бўлади. Муддат тугаганда уни бўш ҳолда топширади. Лекин ижарага берувчи ердан ажратилган ҳолдаги қийматини тўласа, мустасно.\n(Дарахтни кўчириш, бинони бузиш) ерга нуқсон етказадиган бўлса, ижарага олувчининг розилигисиз, етказмайдиган бўлса, розилиги ила унга эга бўлади.\nЁки ижарага берувчи бино ва дарахтни қолдиришга рози бўлади. Шунда бино ва дарахт ижарага олувчига, ер ижарага берувчига бўлади. Сабзавотлар ҳам дарахт кабидир.\nЗикр қилинган юкдан зиёда қилинганда ҳайвон кўтара оладиган бўлса, ҳиссасига, кўтара олмайдиган бўлса, қийматнинг барчасига зомин бўлади.\nБир киши юк ташувчи ҳайвонни беш қоп юк ташиш учун ижарага олди. Аммо унга беш қопдан кўп юк юклади. Ҳайвон юкнинг оғирлигидан майиб бўлди. Агар қўшимча юк одатда мазкур ҳайвон кўтара оладиган даражада бўлса, қўшимча юк миқдорича товон тўлайди. Агар қўшимча юк одатда ўша ҳайвон кўтара олмайдиган даражада бўлса, ҳайвоннинг ҳамма қийматини тўлайди.\nМаълумот “Кифоя” китобидан олинди\n1 йил аввал 2159 Шайх Муҳаммад Содиқ Муҳаммад Юсуф\nИжарани бузадиган нарсалар ҳақида\n2 йил аввал 3136 fiqh.uz\nوَلِلْمُؤْجِرِ طَلَبُ الْأُجْرَةِ لِلدَّارِ وَالْأَرْضِ لِكُلِّ يَوْمٍ، وَلِلدَّابَةِ لِكُلِّ مَرْحَلَةٍ، وَلِلْقِصَارَةِ وَالْخِيَاطَةِ إِذَا تَمَّتْ، وَلِلْخُبْزِ بَعْدَ إِخْرَاجِهِ مِنَ давоми...\n1 йил аввал 2318 Шайх Муҳаммад Содиқ Муҳаммад Юсуф\nيُفْسِدُهَا شُرُوطٌ تُفْسِدُ الْبَيْعَ. فَيَجِبُ أَجْرُ الْمِثْلِ لَا يُزَادُ عَلَى الْمُسَمَّى وَصَحَّ إِجَارَةُ دَارٍ كُلَّ شَهْرٍ بِكَذَا، بِلَا بَيَانِ الْمُدَّةِ فِي давоми...\n1 йил аввал 2136 Шайх Муҳаммад Содиқ Муҳаммад Юсуф\nوَلَا تَصِحُّ لِلْعِبَادَاتِ: كَالْأَذَانِ وَالْإِمَامَةِ وَتَعْلِيمِ الْقُرْآنِ. وَيُفْتَى الْيَوْمَ بِصِحَّتِهَا Азон айтиш, имомгарчилик қилиш ва Қуръон таълими давоми...\n1 йил аввал 2706 Шайх Муҳаммад Содиқ Муҳаммад Юсуф\n2 йил аввал | 41052


4 Апр 2020 6657\nКоронавирусга чалинган 263 нафар фуқародан 102 нафари хорижда, 161 нафари эса улар билан мулоқотда бўлган.\nАввал хабар қилганимиздек, айни пайтда коронавирус инфекциясига чалинганлар 263 нафарни ташкил этмоқда. Улардан 102 нафари хорижда, 161 нафари эса улар билан мулоқотда бўлган.\nБеморларнинг 120 нафари эркак, 143 нафари аёллар бўлса, шундан 13 нафари вояга етмаган болалардир.\nЁш жиҳатидан ҳисоблайдиган бўлсак,\nАйни пайтда коронавирус инфекцияси билан касалланганларнинг 146 нафари Тошкент шаҳрида, 27 нафари Фарғона вилоятида, 28 нафари Наманган вилоятида, 30 нафари Андижон вилоятида, 14 нафари Бухоро вилоятида, 13 нафари Хоразм вилоятида, 3 нафари Қашқадарё вилоятида ва 2 нафари Навоий вилоятидаги юқумли касалликларга ихтисослашган шифохоналарда даволанишмоқда.\nШу кунгача 25 нафар бемор ушбу касалликдан бутунлай соғайди, деб хабар беради Соғлиқни сақлаш вазирлиги матбуот хизмати.


Марказий Осиёда Модернизация ва Минтақавий Ҳамкорлик: Янги Баҳор? – UzAnalytics\nМарказий Осиёда Модернизация ва Минтақавий Ҳамкорлик: Янги Баҳор?\nЯқин даврга қадар, Марказий Осиё давлатлари орасида минтақавий ҳамкорлик масаласи бир қатор босқичлардан ўтиб, кўп ҳаракатларни талаб қилганди. Ўтган чорак асрда бир қатор ташаббуслар олға сурилган бўлса-да, бу мамлакатлар ўртасидаги алоқаларни мувофиқлаштиришга қаратилган аниқ бир тузилма йўқ эди. Бироқ, кейинги икки йил ичида, минтақадаги давлатлар орасидаги муносабатлар сезиларли даражада ўсди. Чегараларни делимитация қилиш ва сувдан фойдаланиш билан боғлиқ бўлган тортишувлар ҳал қилинди. 2018 йилнинг март ойида Марказий Осиё раҳбарлари Ўзбекистон президентининг ташаббуси ва Қозоғистон президентининг таклифи билан Остона шаҳрида йиғилишди.\nМарказий Осиёда минтақавий ҳамкорликни қайта тикланишига учта асосий омил туртки бўлди. Биринчидан, минтақадаги Осиё ва Европани бир-бирига боғлайдиган савдо алоқалари учун имкониятлар мавжудлиги ҳақиқатга айланмоқда. Буни тўлиқ амалга ошириш минтақадаги давлатлардан иқтисодий ва божхона сиёсатлари бўйича ўзаро алоқаларни ривожлантиришни талаб қиларди. Иккинчидан, юқори товар нархлари бир неча йиллик қаноатланишни яратди, аммо бу 2014 йил охирида нефть нархи тушиши билан ўзгарганди.\n2015 йилдан бошлаб, Қозоғистонда жиддий сиёсий ва иқтисодий ислоҳотлар бошланди. 2016 йилга келиб, Ўзбекистон ҳукумати ўзгаришидан кейин, президент Шавкат Мирзиёев ташаббуси билан давлат институтларини тубдан ислоҳотлаш бошланди. Минтақанинг қудратли давлатлари бўлган бу икки мамлакатдаги ислоҳотлар янги, юқори даражадаги минтақавий ҳамкорликни талаб қилди. Бу иқтисодий модернизация ва ривожланиш учун зарур эди. Учинчидан, Афғонистоннинг роли 1990 йилларга нисбатан ўзгарган эди. Аввал у фақат хавфли манба сифатида кўрилган бўлса, бугунда марказий осиёликлар Афғонистоннинг жанубга боғланиш учун муҳим мамлакат эканлигини англаб, бу давлат муаммоларини ҳал этишда фаол иштирок этишмоқда.\nМарказий осиёликлар ўзларининг эҳтиёжларига мос келадиган ҳамкорлик тузилмаларини лойиҳалаштиришда, 1990 йиллар охирида эришилган ютуқларга таянишлари мумкин. Бироқ, минтақавий ҳамкорликдаги бошқа глобал ҳаракатларнинг умумий кўриниши ҳам ибратлидир. Бундай ташаббуслардан иккитаси ASEAN ва Nordic Council (Нордик Кенгаш) Марказий Осиё учун хусусий аҳамиятга эга. ASEAN Жанубий Шарқий Осиёдаги жиддий геосиёсий кескинлик даврида пайдо бўлди. 1970 йиллар бошидан ASEAN минтақадаги давлатлар орасида бирликни таъминлаш учун механизм ишлаб чиқиб, чет эл кучларига алоҳида эмас, балки бирликда, минтақа сифатида ёндашишга ёрдам берди. Бундан ташқари, ASEAN энергия соҳасини иқтисодий ривожланишга қаратиб, Жануби-Шарқий Осиёни жаҳон иқтисодиётига олиб чиқишга ёрдам берди.\nNordic Council ASEANга нисбатан анча чекланган мақсадларга эга, лекин бу ҳам муҳим роль ўйнайди. Чунки бу минтақадаги давлатларни интеграцияга турлича ёндашуви бўлишига қарамасдан, муваффақиятга эришиш мумкинлигини кўрсатади.\nVisegrád Group (Висеград гуруҳи) 1991 йилдаги Чехословакия, Венгрия ва Польша раҳбарлари иштирокидаги саммитда юзага келганди. Тарихан маданий анъаналар ва ўзаро яқинлик ўхшашликларга асосланиб тузилган бу гуруҳ ASEAN ва Нордик Кенгашига нисбатан институцион тизимга эга эмас, балки турли даражадаги такрорий учрашувлардан ташкил топган эди. Гуруҳга аъзо давлатлар бир қатор масалаларни, шу жумладан, мудофаа ва хавфсизлик соҳаларида яқинроқ ҳамкорликни амалга оширишган. Visegrád Group давлатлари 2016 йилдан буён Европа Иттифоқини Battlegroup (Ҳарбий Гуруҳ) билан таъминлаб келмоқда.\nМарказий Осиё нуқтаи назаридан Visegrád модели муайян ўзига хос афзалликларга эга. Минтақадаги ҳамкорлик аллақачон Visegrád модели йўналишидан олға силжимоқда. Аммо Visegrád моделини минтақада минимал деб аташ мумкин. Бу Марказий Осиё Ҳамкорлик Ташкилоти (CACO) бекор қилингандан сўнг заифлашган минтақавий ҳамкорликни яхшиланишига олиб келади. Дарҳақиқат, Марказий Осиё бир неча жиҳатларда Visegrád гуруҳи форматидан ўзиб кетди. Сўнгги маълумотларга кўра, марказий осиёликлар Шенгенга ўхшаш “Буюк Ипак Йўли Визаси” ишлаб чиқишга интилишмоқда. Бу визага эга бўлган шахслар минтақадаги барча давлатларга ташриф буюриш имконига эга бўлишади.\nМарказий Осиё давлатлари Скандинавия давлатлари каби маданий ва тил борасида ўхшашликларга эга, лекин Европа Иттифоқи ва НАТО каби фарқли ҳамкорлик хусусиятларига эга. Марказий Осиёдаги институционал тузилмаларнинг уйғунлиги ва қатъияти уларнинг самарадорлигини белгилаб беради. Бу баландпарвоз риторика ёки бир маротабалик учрашув ва конференцилардан кўра муҳим ва минтақанинг келажагини белгилаб беради. Шунингдек, ҳамкорликни кучайтириш жараёни тезкорликдан кўра эҳтиёткорлик ва босқичма-босқич ва мослашувчан, ҳамма давлатларни ҳамкорликдан мамнунлигини тўлиқ таъминлайдиган ёндашувга эга бўлиши зарур. Минтақадаги ҳамкорлик ижобий тарихга эга бўлиб, 1990 йиллар охири ва 2000 йиллар бошларида бу жараёнда жиддий ривожланиш ва ўзгаришлар рўй берганди. Ўша пайтдаги ютуқлар Марказий Осиё Ядро Қуролидан Ҳоли Ҳудуд (Central Asia Nuclear Weapon Free Zone) ва Москва биринчи бўлиб қўшилган муваффақиятли ҳамкорлик тузилмаларини ўз ичига олганди. 2000 йиллардаги геосиёсий босим минтақавий ривожланишни вақтинчалик тўхталишига олиб келди. Аммо ўзаро тушуниш ва умид сақланиб қолди ва у бугунги ташаббусларга асос бўлиб хизмат қилмоқда.\nҲозирги давр минтақада институционал ҳамкорликни жонлантириш учун қулай шароит яратади. Тарихий тажриба ва бугунги кун сиёсати шуни кўрсатадики, минтақада муваффақиятли ҳамкорлик Марказий Осиё ҳамкорлиги негизи бўлган икки давлат, Қозоғистон ва Ўзбекистон ўртасида ижобий ва конструктив алоқаларга таяниб қурилиши лозим. Икки давлат яқинлиги минтақада ва унинг ташқарисида ҳам минтақавий ҳамкорликка ишонч ва ҳурматни таъминлайди.\nПрезидентлар (чапдан ўнга) Имомали Раҳмон, Шавкат Мирзиёев ва Нурсултон Назарбоев (манба: RFE/RL)\nБу икки давлат орасидаги илиқ муносабат, бошқа учта кичикроқ давлат – Қирғизистон, Тожикистон ва Туркманистон билан муносабатлар муваффақиятида аҳамиятга эга. Жараёнда бу учта давлат ҳам тўлиқ овозга эга бўлиши ва уларнинг муаммолари инобатга олиниши зарур. Хусусан, Туркманистоннинг минтақавий ҳамкорликка муносабати муҳим, зеро, тарихан у ташаббуслардан ҳоли равишда қолиб келди. Балки, бу минтақадаги ҳамма давлатни ўз ичига олиши учун босқичма-босқич ёндашув, мослашувчанлик ва эҳтиёткорликни талаб қилар.\nАфғонистоннинг роли минтақада ҳамкорликни амалга оширишни йўлга қўйиш жараёнининг бошидан аниқ бўлиши лозим. Унинг минтақага қўшилиши бутун минтақавий муносабатлар моҳиятини ижобий равишда ўзгартиради. Бу нафақат минтақада Совет даврида бу давлат ҳақида шаклланган тахминлар доирасидан чиқишга ёрдам беради ва бу давлатнинг ривожига ҳисса қўшади. Ўз навбатида, у ерда тинчликни ва умуман минтақада барқарорликни таъминлашга олиб келади. Афғонистон Марказий Осиё сармоядорлари учун имкониятларни очиб беради ва Совет даврида узоқ муддатга узилган Ҳинд суб-қитъаси билан савдо алоқаларини тиклашда муҳим роль ўйнайди.\nМарказий Осиёда минтақавий ҳамкорлик минтақадаги давлатлар томонидан қурилиши ва шу давлатлар манфаати учун хизмат қилиши зарур. Ҳамкорлик бошқа чет эл давлатларига очиқ бўлмаслиги, ҳатто кузатувчи сифатида ҳам яқин қўшни давлатларни ўз ичига олмаслиги зарур. Озарбайжон, Грузия ва Монголия давлатлари билан ҳамкорлик кўзда тутилиши мумкин. Бу давлатларнинг иқтисоди минтақадаги давлатларнинг иқтисоди билан Шарқий-Ғарбий транспорт коридори туфайли янада яқинлашаётгани сабабли, бу давлатлар билан ҳамкорлик ўринлидир.\nМарказий Осиё давлатлари ASEAN тажрибасидан ўрнак олиб, минтақада биродарликни кучайтиришда манфаатдор бўлишлари мумкин. ASEAN минтақадаги йирик кучлар бир-бири билан аҳил эканлиги ва бошқа чет эл кучлари билан ҳамкорлик қилишда бирдамликни афзал кўришини белгилаб берди. ASEAN ҳамкорлиги фақат аъзо мамлакатлари манфаатларига хизмат қилади ва у биронта давлатга қарши йўналтирилмаган. Қозоғистон президенти Нурсултон Назарбоев таъкидлаганидек, Марказий Осиё давлатлари чет эл давлатлари аралашувисиз қийинчиликларни биргаликда енгиб ўтишга қодир.\nХулоса ўрнида, минтақавий ҳамкорликка оид ASEAN, Nordic Council ва Visegrád гуруҳи каби ташкилотларнинг таҳлили шуни кўрсатадики, минтақавий ҳамкорликда институтлар жуда муҳим аҳамиятга эга. Самарали ва доимий институционал тузилмаларсиз ҳамкорликни амалга оширишнинг имкони бўлмайди. Марказий Осиёдаги институционал тузилмаларнинг уйғунлиги ва талабчанлиги уларнинг самарадорлигини таъминлайди.\nМақола Сванте Корнелл ва Фредерик Старр муаллифлиги остидаги “Modernization and Regional Cooperation in Central Asia: A New Spring?” (Марказий Осиёда Модернизация ва Минтақавий Ҳамкорлик: Янги Баҳор?) номли илмий парча асосида тайёрланди.\nСванте Корнелл (Svante E. Cornell) олим, Марказий Осиё-Кавказ Институти (Central Asia-Caucasus Institute) ва Silk Road Studies Program Joint Center директори ҳисобланади. Бундан ташқари, Хавфсизлик ва Ривожланиш Сиёсати институти асосчиларидан биридир.\nФредерик Старр (S. Frederick Starr) олим, Марказий Осиё-Кавказ Институти (Central Asia-Caucasus Institute) ва Silk Road Studies Program Joint Center асосчисидир. У – “Lost Enlightenment: Central Asia’s Golden Age from the Arab Conquest to Tamerlane” номли китобнинг муаллифи.


Жиззахдаги янги стадион очилиш маросимида Ўзбекистон Футбол Федерацияси бош котиби иштирок этади\n21:06 / 29.06.2015\n26 июнь куни Жиззах шаҳрида “Суғдиёна” футбол клуби уй учрашувларини ўтказадиган янги стадион фойдаланишга топширилади.\n2013 йилда қурилиш ишлари бошланган “Суғдиёна” спорт мажэмуаси ҳозирги вақтда тўлиқ тайёр ҳолга келтирилган. Бугун ушбу мажмуадаги янги стадионда Олий лига 14-тур доирасидаги “Суғдиёна” – “Қўқон-1912” ўйини бўлиб ўтади.\nТаъкидлаш керакки, ушбу ўйингоҳ ўз бағрига 11 650 мухлисни сиғдира олади.\n“Суғдиёна” спорт мажмуасининг тантанали очилиш маросимида Ўзбекистон Футбол Федерацияси бош котиби Сардор Раҳматуллаев ҳамда Ўзбекистон Профессионал Футбол Лигаси бош директори Фарҳод Магометов иштирок этишади.


Бошқаларга имкониятларини юзага чиқаришга кўмаклашинг | Тадқиқ сони\nТИЛИДА ЎҚИШ адангме аймара албан амхар арабча аргентина имо-ишора арман африкаанс бенгала бикол бислама болгар бразилия имо-ишора ваиунаики валяйта венгер венда вьетнам га ган грек гренланд грузин гуарани гужарати дат деху занде зулу иврит игбо илоки инглиз индонез исланд испан итальян итальян имо-ишора йоруба каннада каонде каталан квангали кечуа (Анкаш) кечуа (Аякучо) кечуа (Боливия) кечуа (Куско) кикуйю килуба кимбунду киньяруанда кирунди кисонге колумбия имо-ишора конго корейс коса креол (Гаити) крио куаньяма кхмер латиш лингала литва лози лувале луганда лунда луо майя македон малагаси малайя малаялам мальта маратҳ мексикан имо-ишора море ндебеле ндонга немис непал нзема нидерланд норвег озарбайжон озарбайжон (кирилл ёзувида) оромо осетин отетела пангасинан панжоб папьяменто (Аруба) папьяменто (Кюрасао) поляк португал румин рус самар-лейте санго свати себуан сепеди серб серб (лотин ёзувида) сесото (Лесото) сингал словак словен сранан-тонго суахили суахили (Конго) тагал таити тай тамил тви телугу тиграй тотор тсвана тсонга тумбука турк украин урду фин форс француз хилигайнон хинди хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга чичева чичемба шарқий увеа швед шона эве эстон эфик япон япон имо-ишора ўзбекча қирғиз қозоқ\nМаслаҳат бераман, сизларни кузатаман. ЗАБ. 31:8\nМуқаддас Китобдаги қайси мисоллар Яҳова хизматчиларининг имкониятларига эътиборли эканини кўрсатяпти?\nНега бошқаларнинг яхши тарафларини кўришга интилишимиз лозим?\nЁш биродар ёки яқинда сувга чўмганларга қобилиятларини юзага чиқаришга қандай кўмаклаша оламиз?\n1, 2. Яҳова ер юзидаги ҳар бир хизматчисига қандай қарайди?\nОТА-ОНАЛАР болалари ўйнаётганини кузатётганларида, одатда улардаги туғма имкониятлардан ҳайратланишади. Сиз ҳам буни кузатгандирсиз. Масалан, фарзандлардан бири табиатан чаққон ёки жисмонан яхши ривожланган бўлиши мумкин. Бошқаси эса оғир, босиқ ва чизишга ёки нималарнидир қўлда ясашга қизиқар. Лекин болалари қандай қобилиятга эга бўлмасин, ота-оналар уларнинг имкониятларини юзага чиқаришга ёрдам беришдан хурсанд бўлишади.\n2 Яҳова ҳам меҳрибон Ота сифатида, ер юзидаги хизматчилари билан қизиқади. Садоқатли бўлганлари туфайли Худо уларни «хазина» деб билади (Хаг. 2:7). Имондошларимиз орасида турли истеъдод эгалари борлигига ўзингиз ҳам гувоҳ бўлгандирсиз. Айрим биродарларимиз нутқлар сўзлаш борасида, бошқалари эса ташкилий ишларда уста бўлишади. Кўпчилик опа-сингилларимиз чет тилларини ўрганиб, улардан хизматда моҳирона фойдаланишади. Яна бошқалари, далдага ёки ғамхўрликка муҳтож бўлганларни қўллаб-қувватлашда яхши ўрнакдирлар (Рим. 16:1, 12). Бу каби биродару опа-сингилларимиздан иборат жамоат ичида бўлишдан ниҳоятда хурсандмиз!\n3. Бу мақолада нимани муҳокама қиламиз?\n3 Аммо баъзи имондошларимиз, шу жумладан ёш ёки яқинда сувга чўмганлар жамоатда ҳали ўз ўрнини топмаган бўлиши мумкин. Биз уларга имкониятларини юзага чиқаришга қандай кўмаклаша оламиз? Нима учун уларнинг яхши томонларини кўриб, уларга нисбатан Яҳова сингари нуқтаи назарда бўлишимиз керак?\nЯҲОВА ХИЗМАТЧИЛАРИНИНГ ЯХШИ ТОМОНЛАРИНИ КЎРАДИ\n4, 5. Қандай қилиб Ҳакамлар 6:11–16 даги воқеа Яҳова хизматчиларининг қобилиятларига эътибор беришини кўрсатяпти?\n4 Муқаддас Китобдаги айрим ҳикоялардан Яҳова нафақат хизматчиларининг яхши томонларини, балки имкониятларини ҳам пайқаши кўриняпти. Масалан, Гидўн Худонинг халқини мидиёнларнинг қўлидан қутқариш учун танланганди. Фаришта унга зоҳир бўлиб: «Эй, довюрак жангчи, Эгамиз сен билан биргадир»,— деб айтганида, у роса ҳайратда қолгандир. Ўша пайтда Гидўн ўзини «довюрак» ҳис қилмагани очиқ кўриняпти. У шубҳаланаётганини ва арзимас эканини тан олган. Аммо суҳбатнинг давомидан кўринганидек, Гидўн ўзи ўйлаганидан кўра кўпроқ нарсага қодир эканини Яҳова яхши билган (Ҳакамлар 6:11–16 ни ўқинг).\n5 Яҳова Гидўннинг қобилиятларини кўргани боис, унга Исроил халқини озод этишни ишониб топширган. Мисол учун, Яҳованинг фариштаси Гидўн буғдойни бор кучи билан янчаётганини кўрган. Қадимда, деҳқонлар одатда донни очиқ ҳавода айниқса шамол эсиб, кепакни учириб кетадиган жойда янчишган. Қизиғи шундаки, Гидўн озгина ҳосилини сақлаб қолиш мақсадида мидиёнлардан яшириниб, буғдойни шароб тайёрланадиган чуқурда янчаётган эди. У жуда ҳам донолик ила йўл тутган! Шубҳасизки, Яҳова учун Гидўн шунчаки оддий деҳқон эмас, балки зеҳни ўткир инсон бўлган. Ҳа, Аллоҳ унинг имкониятларини кўрган ва ҳамкорлик қилган.\n6, 7. а) Яҳованинг Амосга бўлган нуқтаи назари айрим исроилликларникидан қандай фарқ қилган? б) Амос саводсиз бўлмаганини қаердан биламиз?\n6 Шунингдек, Амос пайғамбарнинг вазиятидан ҳам ҳатто кўпчиликка Унинг хизматчилари аҳамиятсиз ёки соддагина бўлиб туюлса-да, Яҳова уларнинг имкониятларига эътибор қаратиши кўриняпти. Амос ўзини оддий бир чўпон ва камбағалларнинг егулиги ҳисобланган анжир дарахтларини парвариш қиладиган одам сифатида тасвирлаган. Яҳова Амосни ўн қабилали Исроил шоҳлигига чиқарилган ҳукмларни эълон қилиш учун танлаганида, айрим исроилликлар буни нотўғри танлов деб ўйлашгандир (Амос 7:14, 15 ни ўқинг).\n7 Амос узоқ қишлоқдан келган бўлса-да, ўша давр урф-одатлари ва ҳукмдорларини билганлиги, унинг саводсиз бўлмаганидан дарак бермоқда. У савдогарлар билан алоқа қилгани учун Исроилдаги вазиятдан ҳамда қўшни халқлардаги аҳволдан хабардор бўлгандир (Амос 1:6, 9, 11, 13; 2:8; 6:4–6). Бугунги кунда баъзи илоҳиётшунослар Амоснинг яхши ёзувчи бўлганини тан олишмоқда. У оддий ва шу билан бирга таъсирчан сўзлардан фойдаланган. Устига-устак, Амос ёмон йўлга кирган руҳоний Эмозиёга жасорат ила жавоб бергани, Яҳова керакли инсонни танлаганини ва унинг бир қарашда кўзга ташланмайдиган қобилиятларидан фойдаланганини тасдиқлаяпти (Амос 7:12, 13, 16, 17).\n8. а) Яҳова Довудни нимада ишонтирган? б) Нега Забур 31:8 даги сўзлар ўзига ишончни йўқотганларга далда бериши мумкин?\n8 Ҳа, Яҳова ҳар бир хизматчисининг имкониятларини билади. У шоҳ Довудга доим йўл-йўриқ бериб, уни кузатишида ишонтирган (Забур 31:8 ни ўқинг). Нега буни билиш бизга ҳам далда беради? Агар ўзимизга ишончни йўқотган бўлсак, Яҳова биз камчиликларимизни четга суриб, ҳатто тасаввур қилмаган мақсадларга эришишимизга ёрдам беради. Моҳир устоз тажрибасиз талабанинг ҳар бир қадамини йўналтиргандек, Яҳова ҳам имкониятларимизни тўлалигича юзага чиқаришимизга раҳбарлик қилади. Бу мақсадда Тангримиз имондошларимиздан фойдаланиши мумкин. Қандай қилиб, дейсизми?\nБОШҚАЛАРНИНГ ЯХШИ ТАРАФЛАРИНИ КЎЗЛАНГ\n9. Павлус ўзгаларнинг манфаатини кўзлаш борасида берган маслаҳатига қандай амал қила оламиз?\n9 Павлус барча масиҳийларни имондошларининг манфаатини кўзлашга ундаган (Филиппиликларга 2:3, 4 ни ўқинг). Аслида унинг маслаҳати, ўзгаларнинг қобилиятларига диққатли бўлишни ва уларни тан олишни англатади. Агар кимдир яхши фазилатингизга эътибор қаратса, ўзингизни қандай ҳис қиласиз? Одатда бу, сизда бор бўлган яхши фазилатларни янада ривожлантиришга ундайди. Худди шундай, биз ҳам имондошларимизни мақтасак, уларнинг маънан ўсиб-улғайишига кўмаклашамиз.\n10. Ким ёрдамимизга айниқса муҳтож бўлиши мумкин?\n10 Ким ёрдамимизга айниқса муҳтож бўлиши мумкин? Албатта, вақти-вақти билан ҳар биримиз алоҳида эътиборга эҳтиёж сезамиз. Айниқса ёшлар ёки яқинда сувга чўмган биродарлар жамоат ишларида ўз ҳиссасини қўшаётганларини ҳис қилишга муҳтож бўлишади. Бу, уларга орамизда ўз ўрни борлигини тушунишларига ёрдам беради. Муқаддас Китоб бундай биродарларни кўпроқ масъулиятларга интилишларига ундаяпти (1 Тим. 3:1). Лекин агар биродарлар қилаётган ишининг қадрига етмаётган бўлишса, бу уларнинг Яҳовага хизматда кўпроқ қилиш истагини сусайтириши ҳеч гап эмас.\n11. а) Бир оқсоқол уятчан ёш биродаримизга қандай ёрдам берган? б) Жулиеннинг мисолидан қандай сабоқ олиш мумкин?\n11 Ёшлигида унга қизиқиш кўрсатишганидан фойда олган Людовик исмли оқсоқол, шундай деб бўлишди: «Биродарларга самимий қизиқиш кўрсатганимда, бу уларни янада тезроқ маънан улғайишга ундаган». У, уятчан бўлган Жулиен исмли йигитни эслаб қуйидагиларни айтди: «Жулиен нимадир қилганида баъзан иши ўхшамаса, унинг ҳаракатлари нотабиий бўлиб қоларди. Аммо мен унинг аслида жуда меҳрибонлигини ва жамоатдагиларга чиндан ҳам ёрдам бериш истаги борлигини кўрардим. Кейин, ниятларини шубҳа остига қўйишнинг ўрнига, эътиборни унинг яхши тарафларига қаратиб, далда беришга ҳаракат қилардим». Вақт ўтиб, Жулиен жамоат хизматкори бўлди, ҳозир эса доимий кашшоф бўлиб хизмат қиляпти.\n12. Ўзгаларга қобилиятларини юзага чиқаришга ёрдам бериш учун қайси фазилатга эга бўлиш лозим? Мисол келтиринг.\n12 Шуниси аниқки, агар ўзгаларга қобилиятларини юзага чиқаришга кўмаклашишни истасак, зийрак бўлишимиз керак. Жулиеннинг мисолига биноан, инсон заифлигининг ортида яхши фазилатларини ва ривожлантириш мумкин бўлган қобилиятларини кўра оламиз. Исо ҳам ҳаворий Бутрусга худди шундай муносабатда бўлган. Айрим пайтларда Бутрус қатъиятсиз туюлган бўлса-да, Исо унинг қоядек мустаҳкам бўлишини башорат қилган (Юҳан. 1:42).\n13, 14. а) Қандай қилиб Барнабо Маркга нисбатан фаҳм-идрок намоён этган? б) Александр оқсоқолнинг ёрдамидан қай йўсин фойда олди? (Очқич оятнинг юқорисидаги расмга қ.)\n13 Барнабо ҳам, Марк деб аталган Юҳаннонинг вазиятида шундай фаҳм-идрокни намоён этган (Ҳавор. 12:25). Павлуснинг Барнабо билан қилган биринчи тарғибот сафари давомида, Марк «ёрдамчи» сифатида хизматда бўлиб, балки уларнинг жисмоний эҳтиёжларига ғамхўрлик қилгандир. Бироқ улар Памфилияга етиб келишганида, Марк қийин дамда ҳамроҳларини тўсатдан ташлаб кетган. Улар Марксиз, безорилар кўп бўлган ҳудуд орқали шимол томонга саёҳатни давом эттиришган (Ҳавор. 13:5, 13). Барнабо Маркнинг аввалги нотўғри хатти-ҳаракатларининг гувоҳи бўлган бўлса-да, кейинчалик унга таълим бериш фурсати келганда, имкониятни қўлдан бой бермаган (Ҳавор. 15:37–39). Бу, ҳали ёш бўлган Маркга Яҳованинг етук хизматчиси бўлишга кўмаклашган. Қизиғи шундаки, Павлус Римда маҳбус бўлиб Колосадаги масиҳийларга салом йўллаганида, Марк унинг ёнида эди ва ҳаворий ундан мамнун эканини айтганди (Колос. 4:10). Павлус ҳатто Маркнинг ёрдамини сўраганида, Барнабо қанчалик қувонганини бир тасаввур қилинг-а! (2 Тим. 4:11).\n14 Яқинда оқсоқол бўлиб тайинланган Александр, бир биродарнинг зийраклиги унга қандай фойда келтирганини эслаб, шундай деди: «Ёшроқ пайтимда омма олдида ибодат қилиш мен учун жуда қийин эди. Бир оқсоқол ўзимни қандай тайёрлашни ва эркинроқ тутишни кўрсатиб берди. Менга яна бошқа маслаҳатлар беришнинг ўрнига, у ваъзгўйлик хизмати учрашувларида мунтазам ибодат қилиш вазифасини топширди. Вақт ўтиб, ўзимни анча дадил ҳис қила бошладим».\n15. Қай йўсин Павлус имондошларини қадрлашини кўрсатган?\n15 Бошқа имондошимизнинг яхши фазилатини кўрганингизда, уни мақтайсизми? Римликларга ёлланган мактубнинг 16- бобида, Павлус ажойиб фазилатлари туфайли қадрдон бўлиб қолган 20 дан ошиқ имондошларига салом йўллаган (Рим. 16:3–7, 13). Масалан, Павлус Андроник ва Юнийнинг ундан олдин Масиҳнинг издошлари бўлганларини айтиб, уларнинг садоқатига алоҳида эътибор қаратган. Павлус, балки аввалроқ унга меҳр ила ғамхўрлик қилгани учун, Руфуснинг онаси ҳақида ҳам илиқ сўзларни айтган.\nРикони Яҳовага хизмат қилиш қарорида қатъи қолишга ундаган Фредерик (чапда) (16- хатбошига қ.)\n16. Ёшларни мақташ қандай натижаларга олиб келиши мумкин?\n16 Самимий мақтовимиз яхши натижалар келтириши мумкин. Франциялик Рико исмли болакайнинг мисолини олайлик. Имондоши бўлмаган отаси сувга чўмишига тўсқинлик қилгани сабабли унинг руҳи тушган эди. Рико, Яҳовага тўла вақтли хизмат қилиши учун вояга етишини кутишга тўғри келади деб ўйлаганди. Шунингдек у, мактабда ҳам устидан кулишларини айтганди. Рико билан тадқиқ ўтказган Фредерик исмли оқсоқол шундай деб бўлишди: «Мен Рикони мақтаб, бундай қаршиликлар, у ўз имонини намоён этишда етарлича жасоратли эканини кўрсатади, дегандим». Бу мақтовли сўзлар, Рикони намунали бўлиш қарорида мустаҳкам қолишига ва отаси билан муносабатларини яхшилашга ёрдам берди. Натижада Рико 12 ёшида сувга чўмди.\nЖером (ўнгда) Райанга тўла вақтли махсус ваъзгўй бўлишига кўмаклашган (17- хатбошига қ.)\n17. а) Қандай қилиб биродарларимизга маънан улғайишига ёрдам бера оламиз? б) Бир тўла вақтли махсус ваъзгўй ёш биродарларга қай йўсин қизиқиш кўрсатган ва бунинг натижаси қандай?\n17 Ҳар сафар имондошларимизни вазифаларини яхши бажарганлари ё сидқидилдан қилган ҳаракатлари учун мақтаганимизда, уларни Яҳованинг хизматида янада кўпроқ қилишга ундаймиз. Франция Байтилида анча йиллардан бери хизмат қиладиган Сильви *, опа-сингиллар ҳам биродарларни мақташлари мумкинлигига эътибор қаратди. Унинг айтишича, аёллар биродарлар пайқамаган турли тафсилот ёки ҳаракатларни кўришади. Опамиз яна шундай деди: «Опа-сингилларнинг далдали сўзлари тажрибали биродарларнинг айтганларини тўлдириши мумкин. Бошқаларни мақташни ўзим учун муҳим деб биламан» (Ҳик. 3:27). Франция Гвианасида тўла вақтли махсус ваъзгўй бўлиб хизмат қиладиган Жером биродаримиз, кўп ёшларга худди шундай хизмат қилиш мақсадига эришишга кўмаклашган. У қуйидагича бўлишди: «Ёш биродарларни хизматининг муайян тарафи ёки пухта ўйланган шарҳлари учун мақтаганимда, ўзларида кўпроқ ишонч ҳосил қилганларини кузатганман. Натижада, улар вазифаларини янада яхшироқ бажаришарди».\n18. Нима учун ёш биродарлар билан биргаликда иш қилиш фойдали?\n18 Имондошларимиз маънан ўсишларига ёрдам беришнинг яна бир яхши усули, улар билан бирга меҳнат қилишдир. Масалан, оқсоқол компьютердан яхши фойдаланадиган ёш биродардан компьютери бўлмаган ёши улуғ имондошларимиз учун jw.org сайтимиздан бирон далдали маълумотни чоп этишни сўраши мумкин. Ёки агар Йиғилиш Залида иш қилмоқчи бўлсангиз, ёш биродарни ўзингиз билан меҳнат қилишга таклиф қилсангиз яхши бўларди. Бундай ташаббус сизга ёшларни кузатиш, мақташ ва натижасини кўриш имконини беради (Ҳик. 15:23).\nКЕЛАЖАККА ЗАМИН ЯРАТИНГ\n19, 20. Нима сабабдан бошқалар маънан ўсишларига кўмаклашишимиз лозим?\n19 Яҳова Ёшуани исроилликларнинг йўлбошчиси этиб тайинлаганида, Мусога: «Унга далда бериб, руҳлантир»,— деб буюрганди (Қонунлар 3:28 ни ўқинг). Борган сари кўпдан-кўп инсонлар Яҳовага топинишда сафимизга қўшилмоқда. Нафақат оқсоқоллар, балки барча тажрибали масиҳийлар ҳам ёш биродарлар ва яқинда сувга чўмганларга қобилиятларини юзага чиқаришга кўмаклашишлари мумкин. Шундай қилсак, тўла вақтли хизматда иштирок этадиган ва «бошқаларга таълим беришга муносиб» бўлганларнинг сони кўпаяверади (2 Тим. 2:2).\n20 Тажрибали биродарлар кўп бўлган катта жамоатнинг ёки кичик гуруҳнинг аъзоси бўлишимиздан қатъи назар, ташкилотимизнинг келажак эҳтиёжларига ғамхўрлик қила оламиз. Бундай йўл тутиш учун Яҳовага тақлид қилиб, бошқаларнинг яхши томонларига эътиборли бўлишимиз керак.


Словения 1000дан ошиқ муҳожирни ўз ҳудудига киритмади\nБМТ қочқинлар идораси Сербия-Хорватия чегарасида тўхтаб қолган қочқинларга ёрдам етишмаётганидан огоҳлантирмоқда.\nСловения расмийлари Хорватиядан келаётган мингдан ошиқ муҳожир мамлакат ҳудудига киритилмаганини билдирди. Расмийларнинг айтишича, кеча тунда муҳожирлар сони бир кунлик квотадан ошиқ бўлгани боис уларнинг ҳаммаси қабул қилинмаган.\n1800 нафарга яқин муҳожирни олиб келаётган поезд чегарада тўхтатилиб, улардан 500 нафар “энг аянчли аҳволдагилари” мамлакатга киритилди, дея билдирди Словения полицияси матбуот вакили Бойан Кител 19 октябрь куни.\nХорватия шимолдаги қўшнисидан кунига 5000 нафар муҳожирни қабул қилишни сўраган, лекин Словения кунига 2500дан ошиқ қочқинни қабул қилмаслигини билдирган. Словения ўрнатган квота Хорватия ва Сербияда тўхтаб қолаётган муҳожирлар сонининг ошиб кетишига сабаб бўлди.\nАсосий қисми Сурия, Афғонистон ва Ироқдан қочаётганладан иборат ўн минглаган муҳожирлар оқими Болқон минтақаси орқали Ғарбий Европага ўтишга ҳаракат қилмоқда.\nВенгрия Хорватия ва Серибия билан чегарасида тиканли девор қуриши ортидан қочқинлар Словения орқали ҳаракатлана бошлади.


7 июнь,2017, 14:34 1772\nЭҳҳ, ўзбек футболи!\nФанда кашфиётлар қандай қилинади?\nТовуқ олдин пайдо бўлганми ёки тухум? Мана сизга керак бўлса, илм-фан! Топиб кўрингчи?\n– Шуни ҳам билмайсанми, овсар? Товуқни ҳам, тухумни ҳам ошпазлик санъати дурдонаси даражасида тайёрлаб, паққос тушириш керак! «Ақлли гап!». Нақадар дунёни нозик англаб етиш!\nУнда, отлар нега овқат пиширишни билишмайди? Овқат пишириш отларга нимага ҳам керак? Агар отлар овқат пиширишни билишганида, бутун бошли далага ўт кетган бўларди.\nХудди ҳар доимгидек, худди футбол майдонидагидек, оғир машғулотдан олдин чигалёзди машқларини бажариб олдик. Бу ёғига тайёрмисиз? Бошладикми?\nЎтмишдаги аждодларимиз каби, гапни узо-о-оқдан бошлайман. Яъни, Исаак Ньютондан. Инсоният пайдо бўлгандан буён олма дарахти мавжуд. Ньютонгача неча юз минг одам олма дарахтининг тагида дам олиб турганда, бошига олма тушди экан? Аммо, ҳеч ким ўзига «нима учун?» деган саволни бермади. Ньютоннинг бошига олма тушганда, «Нима учун бу олма менинг бошимга тушди?», деган саволни ўртага ташлади. Ва жавобига «Бутун олам тортишиш қонунин»ни олди. Ўша пайтда у оддийгина талаба эди.\nЁз ойларининг иссиқ кунларидан бирида Архимеднинг чўмилгиси келиб қолди. Сув тўла ваннага тушганида, ваннадан сув шо-о-оввв этиб, оқиб кетди. «Эврика!», эси оғган Архимед, янгилик яратди. Яна битта қонун кашф этилди.\nОдамлар Жордано Брунони тириклайин ўтда ёқишганди. Ўша пайтда бутун Европада геоцентрик таълимот ҳукм сурарди. Бу дегани, бутун оламнинг маркази Ер ва барча нарсалар унинг атрофида айланади. Бруножон эса, гелеоцентрик таълимотни ўртага ташлади. Бу дегани, бутун оламнинг маркази қуёш, қолган барча нарсалар унинг атрофида айланади. Бу эса ўша пайтда унинг бутун инсониятга қарши чиқиши билан баробар эди. Жордано Бруно одамлар кўра олмаган нарсани кўриб қолган эди. У бу нарсани исботлаб беролмасди, чунки ўша даврда ҳали телескоп ихтиро қилинмаганди. Уни ўтда куйдиришди. Ҳозир учинчи синф боласи ҳам қуёш атрофида тўққизта сайёра айланишини айтиб бера олади. У эса бутун абадиятга ўз имзосини қўйиб кетди.\nБир пайтлар одамлар инсонни космосга парвозини ҳам, тўла ишонч билан САФСАТА деган эдилар. Бунинг учун Циалковскийни телбага чиқаришган эди.\nАстрономия соҳасидаги ўттиз фоиз кашфиётларни, астрономияга умуман алоқаси бўлмаган одамлар кашф қилишган.\nНима учун шундай содир бўлади? Шунинг учун-ки, бирор нарсага нисбатан сиздаги мазахистик иштиёқмандлик натижасида, сизнинг кузатувчанлик қобилиятингиз, синчковлик қобилиятингиз ошиб кетади. Натижада, ўша олимлар, профессорлар, фан докторлари кўра олмаган нарсаларни сиз кўриб қоласиз! Пайқаб коласиз! Ва… Кашфиётлар мана шундай қилинади. Ниманидир кашф қилишингиз учун профессор бўлишингиз шарт эмас.\nАрхимед битта, физиклар эса сон – саноқсиз. Ақлдан озган Архимед янгилик яратди: «Эврика!» -минг – минглаб физиклар эса бошқаларни ўқитиб, дессертациялар ёқлашади. Бошқа нарсалар ҳам худди шундай.\nМана, масалан, мен «вов» дейишни уддалайман, сиз ҳам буни такрорлай оласиз. Демак, бу қобилият ҳар биримизда бор. Агар сиз бу «вов»ни ҳеч қачон эшитмаган бўлсангиз-чи? Демак, «бўлиши мумкин эмас»ми? Ёки, яна ҳам қизиқроғи, мана, сизни кўзингиз очиқ, қуёшни, нурни, дунёни жами-ки гўзаллигини кўра оласиз. Олдингизга бир кўзи ожиз одам келди. У туғма ожиз. Сиз унга ёруғликни, нурни қандай қилиб тушунтириб берасиз оласиз?\nБир пайтлар каратэ спорт турининг усталаридан бири Брюс Ли, ўзидаги иқтидорни фалсафий нуқтаи назардан тушунтириб беришга ҳаракат қилган эди. Тушунтириб бера олдими, йўқми, бундан хабарим йўқ. Лекин у тушунтирмоқчи бўлган нарсаларни, бугунки кунда мен тушуниб турибман. Баъзи бир ўта ақиллилар учун, барча нарса қоидага биноан бўлиши, ҳамманикидек ва ҳамма нарса токчага терилгандек аниқ бўлиши, яна унга қўллаш кўрсатмаси, насиҳатномаси ҳам қўшиб берилиши керак. Мия йўқда, ахир… Умуман олганда инсон руҳий оламини мантиққа асосланиб тушунтириб бўлмайди. Чунки реал ҳаётимизни ўз қонун қоидалари бор, инсонни руҳий оламини ҳам ўз қонуниятлари бор. Улар бир-бирига тўғри келмайди. Агар инсон руҳий олами қонуниятларидан ниманидир мантиққа асосланиб тушунтирмоқчи бўлсангиз, бу одамнинг соғлиги жойида эмас, деган тушунча пайдо бўлиши мумкин. «Бу девона бўпти»,-дейди. Ким ҳам, ҳамма «ақл»лилар ичида «ахмоқ» бўлишни ҳоҳлайди?\nҲозирги замон психологлари жуда «ақл»ли! Бўш аравани шалдиратиб-тарақлатиб орқа-олдинга ҳайдагани ҳайдаган. Мен психолог эмасман. Психологликка давогарлик ҳам қилмайман. Аммо инсон руҳиятига оид айрим қонуниятларни пайқаб қолдим-ки, бу қонуниятлар психология соҳасидаги фан докторига ҳам маълум эмас. Айниқса, футбол соҳасидагилари. Уни ҳаётга, футболга тадбиқ этиш мумкин. Бу эса футболчиларимизга, футболимизга кони фойда! Мен физикман. Ҳаётимда физикани танлаганим учун, жуда кўп марта афсусланганман. «Нима учун шу физикани танладим? Агар бошқа соҳани танлаганимда ҳаётим яхшироқ бўлармиди?… Айтайлик, футболни…». Ҳозир тушуниб етдим, нима учун физикани танлаганимни. Мен у ерда, бор – йўғи қонуниятни ўрганган эканман! Қонуният! Бутун олам тартиб устига қурилган. Барча нарса қонунга биноан содир бўлади. Ҳеч нарсадан бирор нарса пайдо бўлганлигини кўрганмисиз, ёки эшитганмисиз? Футболда ҳам худди шундай.\nЛеонел Месси… Ҳозирги замон футболида Леонел Месси, бу – эталон. Эталон дегани нима? Ҳамма нарса нисбий. Ҳамма нарсани нимагадир нисбатан оламиз. Фикримга кўшиласизми? «Мессидаги иқтидор ҳамма футболчиларимизда бор» – деган фикримга қандай қарайсиз? Қандай қарашингизни менга фарқи йўқ, муҳими, ҳақиқат шундан иборатки, бу фикрга қандай муносабатта бўлишингизда. Сиз инкор этасизми, инкор этмайсизми, бу билан моҳият ўзгариб қолмайди. Албатта, албатта ҳеч ким ҳеч кимни ҳеч қачон такрорлай олмайди. Ҳар ким ўзига хос. Мессини ҳеч ким такрорлай олмайди. Сизни ҳам Месси такрорлай олмайди. Мен самарадорлик ҳақида гапираяпман. Футбол майдонидаги самарадорлигингиз Мессиникидан ҳам яхшироқ бўлиши мумкин.\nҲозирги замон ўзбек футболида жуда танқис бўлиб кетган, ҳужумчининг гол уриш қобилиятини қандай қилиб тиклаш мумкин? Бу жуда хам долзарб мавзу. Ҳужумчининг гол уриш қобилияти унинг ички тизимида мавжуд. У қачон ишга тушади? Сиз мендан шуни эшитишни ҳоҳлайсизми? Ва чиройли қулоқларингизни динг қилиб, тайёр нарсаларни ютасизми? Бу ҳақида балки олий маълумотли невропатолог ёки неврохирург Эшматов билиши мумкиндир? Ёки невропатолог Эшматовнинг болғачаси билан ҳужумчиларимизнинг чала ишлайдиган миясининг у ярим шарига, навбати билан бу ярим шарига тушириб, тушириб, тушириб туриш керакдир, зора «пақ» этиб ҳужумчиларимизнинг гол уриш қобилияти ишга тушиб кетса!\nЯқинда «Воха.уз» сайтига интервью берганимда Мессидаги иқтидорни «илмий»роқ қилиб тушунтирган эдим. Ўзингизга маълум-ки, илмий нарсалар ўта зерикарли, яна у кишилар эътиборини тортмайди. Балки тушунмаслиги ҳам мумкин. Менимча, ҳеч ким тушунмади. Яқин кунларнинг бирида Тошкентга борганимда, бир синфдошим уйига таклиф қилиб қолди. Биз ярим тунда «Барселона» билан яна қандайдир жамоа ўйинини кўрдик. Синфдошим Мессининг ўйинидан ҳайратланганини яшира олмай: – Бердиев, Месси мундай-мундай қиладида барчани алдаб ўтиб кетади? У буни қандай қилади, ҳалигача тушуна олмайман? Мен унга ўз билганимча тушунча бера бошладим… Қандай қилиб бу фикр калламга келиб қолди, ҳалигача тушуна олмайман. Унга кўча тилида, яъни жаргончасига тушунтирдим:- Эркакларда иккита бош. Пастки ва юқори. Пастки меҳнат қилганда, ишламайди. Калла ишлаганида пастги ўчади, дедим. Сизда ҳам иккита бош бор. Онг ва ботиний онг. Иккаласи ҳам олган маълумотларга асосланиб инсон танасини бошқаради. Онг маълумотларни реал ҳаётдан олади. Ботиний онг эса… Бу сир. Ана ўшанда биласиз, «ноёб» футболчиларнинг «ноёб» ҳаракатлари – ю, керакли пайтда керакли жойда пайдо бўлиб қолиш сир – асрорларини. Эй, Худойим! У тушунди. Мен шундай узу-у-ун, чексиз эзма- а-а тушунтиришларсиз унга тушунтира олдим. Қойил-э!\nБотиний онг олган «маълумот»лар асосида танангизни бошқариши учун онгни, яъни ақлни «жавраш»дан тўхтатиб туриш керак. Ақл дегани нима? Бу ўша, бешта сезгингиздан келадиган маълумотларни оласиз ва бу маълумотларни миянгизда қайта ишлаб хулоса ясасангиз, мана шу ақл дегани. Терри Анри: «Мен ўйламайман, шунчаки ҳаракатланаман», деганида шунга яқинрок келган эди.\nҚандай қилиб сермаҳсул ҳужумчи бўлиш мумкин?\n«Сиз келажакдаги маълумотлардан фойдаланиб ҳаракат қила бошлайсиз ва гол уришингиз учун жуда қулай вазиятга чиқиб қоласиз ёки керакли пайтда керакли жойда пайдо бўлиб қоласиз. Оддий футболчилар буни «омад» дейишади. Аслида эса омаднинг ўзи йўқ нарса! Ўзингизни таҳлил қилиш, сезгиларни таҳлил қилиш базасида ақлий хулоса чиқариш бор».\nМана шунинг ўзи сиз учун хамён. Бу ерда миллион долларлик маълумот бор. Давомини «Ўзбек футболи» туркумидаги чиқишларимизда ўқийсиз.\nЁки, бу ҳақда тўлиқ «Орзу» китобимиздан ўқиб билиб олишингиз мумкин.\nУмид Аҳмаджонов: ЯФА билан ҳамкорлик ўзбек футболи учун жуда катта фойдаси тегади 627 17.11.2017\nТеглар: Ўзбек футболи Таҳлил Орзу


АҚШда йигити хизмат сафарида бўлган вақтда қиз унинг ноёб Chevrolet Impala’сини ташлаб юборди - Daryo\n10:24, 01.06.2020 31165\nАҚШда йигити хизмат сафарида бўлган вақтда қиз унинг ноёб Chevrolet Impala’сини ташлаб юборди\n1967 йилда ишлаб чиқарилган Chevrolet Impala’нинг эгаси узоқ вақтдан буён автомобилини қайта тиклаш билан шуғулланиб келган, бироқ кунларнинг бирида хизмат сафаридан қайтиб келгач, машинасини топа олмаган. Маълум бўлишича, севгилиси у йўқлигида машинани чиқиндихонага ташлаб юборган, деб хабар беради Motor.\nЭркак тўрт эшикли Chevrolet Impala’ни 2019 йилнинг февралида сотиб олган ва реставрация қилишга киришган. Шундан сўнг, у иккита машина сиғадиган гаражи бор уй ҳам сотиб олган. Вақт ўтиши билан машинанинг деталлари бутун гаражни эгаллаган ва шу сабаб эркакнинг севгилиси ўз машинасини қўйишга жой топа олмай қолган.\nХизмат сафаридан қайтиб келган эркак гараждаги Chevrolet Impala ва унинг эҳтиёт қисмлари ўрнига қизнинг машинасига дуч келган. Маълум бўлишича, эркак йўқлигида қиз маҳаллий чиқиндихона ишчиларига мурожаат қилиб, машинани олиб кетишларини сўраган. Таъкидланишича, Impala’ни қайта таъмирлаш учун эркак 11 минг доллардан ортиқ пул сарфлаган. Chevrolet Impala эгаси зудлик билан полицияга мурожаат қилган ва собиқ севгилисини судга берган.\nУйда кузатув камералари бўлгани сабаб автомобиль чиқиндихонадан топилган. Эндиликда эркак барча эҳтиёт қисмларни автомобилга қайта қотириб чиқишни режалаштирмоқда, у бутун иш жараёнини камерага суратга олган.\n22:05, 03.06.2020 74191\n19:55, 04.06.2020 76145\n23:15, 30.05.2020 47571\n18:32 Бугун 193\n18:20 Бугун 1026\n18:11 Бугун 3729\n18:04 Бугун 2237\n07:53, 09.07.2020 208629\n00:15, 09.07.2020 147148\n17:17, 09.07.2020 144163\n00:11 Бугун 140581


Ўзбекистон: Етакчи ахборот веб-сайтлари Интернет-цензурага қарши протест эълон қилмоқдалар - Фарғона.Ру ахборот агентлиги\n16:54 msk, 10 Июль 2020\nЎзбекистон: Етакчи ахборот веб-сайтлари Интернет-цензурага қарши протест эълон қилмоқдалар\n19.06.2008 17:35 msk\n“Ўзбекистонда фуқаролик жамияти” интернет бюллетени, Uznews.net Ахборот хизмати ва “Фарғона.Ру” Ахборот агентлиги Ўзбекистонда Матбуот ходимлари ва ОАВ кунига бағишлаб республикада ҳозиргача давом этаётган цензурага норозилик сифатида “Сайт Ўзбекистонда тақиқланган!” дея аталувчи муддатсиз акциянинг бошланаётганини эълон қилмоқдалар.\nАкцияда иштирок этиш учун Ўзбекистонда очиб бўлмайдиган веб-сайтлар таклиф этилади. Акция иштирокчилари қаторидан ўрин олиш учун тақиқланган веб-сайтнинг бош саҳифасида ушбу ресурс Ўзбекистонда тақиқлангани ёки қисман “ғалвирдан” ўтказилаётганига далил сифатида “муҳр” эмблемасини жойлаштириш лозим.\nЦензурага қарши акция рамзи\nИнтернетдаги мустақил ахборотни ўқилишига техник тақиқнинг киритилиши Ўзбекистонда 2005 йил май ойидаги “Андижон воқеалари”дан кейин оммавий тус олган. Интернет-цензура тадқиқотчиларининг баҳо беришларича, ўшандан бери ўзбекистонлик интернет фойдаланувчилар учун Жаҳон Тармоғидаги бир неча юзлаб сайтга йўл тўсиб қўйилган.\nЎзбекистон Республикасида содир бўлаётган ҳодислар ҳақида муқобил ахборот тарқатаётган ва ҳукуматга мухолифатда бўлган партиялар, ҳаракатлар ва ташкилотларнинг веб-ресурсларига йўл тўсиб қўйилган. Халқаро тадқиқотчилар ҳисоботларига кўра, сўнгги йилларда Ўзбекистон жаҳон Интернет-цензорлари “элита клуби”нинг тўлақонли аъзоси бўлиб қолган. Бу клубга Куба, Вьетнам, Шимолий Корея, Хитой, Тунис ва Мьянма (Бирма) кирган.\nЎзбекистон ҳукумати “ўзгача фикрловчи Интернет”нинг аксилконституциявий “ғалвирланиши”ни тўла тўхтатмагунича акция иштирокчилари ўз протестларини давом эттирмоқчи эканларини билдирмоқдалар.


Кобулда масжид портлатилиши оқибатида ҳалок бўлганлар 32 нафарни ташкил қилмоқда\n20:27 / 21.11.2016 3001\nАфғонистон пойтахти Кобул туманларидан бирида жойлашган масжиднинг портлатилиши оқибатида ҳалок бўлганлар сони 32 нафарга етди, 50 дан кўпроқ одам жароҳат олган, деб айтилмоқда БМТнинг Афғонистондаги миссияси баёнотида.\nАввалроқ 27 киши ҳалок бўлгани ва 35 киши яралангани маълум қилинганди.\nПортлаш 21 ноябрда Дар ул-Аман туманида кундузи содир этилган. Террорчи-худкуш масжид ичида портловчи қурилмани ҳаракатга келтирган. Таъкидланишича, террорчи шиаларни нишонга олган.\n"БМТнинг Афғонистондаги миссияси Кобулдаги Бакир ул-Улом масжидига қилинган ҳужумни қоралайди. Ҳужум оқибатида камида 32 киши ҳалок бўлган, 50 дан кўпроқ киши яраланган, улардан кўпи болалардир", дейилган миссия сайтида чоп этилган хабарда.\nПортлаш учун жавобгарликни ҳозирча ҳеч қайси гуруҳ ўз зиммасига олмаган. TOLO News телеканалининг маълум қилишича, "Толибон" ҳаракатининг вакилларидан бири гуруҳнинг бу терактга алоқаси йўқлигини айтган.\nАфғонистондаги митинг чоғида содир этилган портлашда қурбонлар сони 22 кишига етди


Бу жуда қизиқ!\nНигоҳ 05 July 2018 19:22 270\n1. Янги туғилган чақалоқ сувда бемалол суза олади. Ҳатто, узоқ вақт нафасни ушлаб туришни, сувга шўнғишни ҳам қойиллатади. Бунга уларнинг она қорнида, сувда вояга етиши сабабчидир.\n2. Чақалоқлар бир ойлик бўлгунча йиғлаганда кўзидан ёш чиқмайди. Бундан ташқари, чақалоқ йиғлаганда онасининг товушини такрорлайди. Бу она қорнидалигида она товуши хотирасига муҳрлангани билан боғлиқ.\n3. Олимларнинг таҳлилларига кўра, одам учун кундузги уйқунинг соат 14:00 дан 16:00 гача давом этгани фойдалироқ. Шу вақтда ухласак, организмнинг чарчоқдан тўлиқ халос бўлиши осонлашиб, ижодий салоҳиятимиз янада юқориларкан.\n4. Одам соатига 160 километр тезликда акса уради.\n5. Ҳар куни инсон юраги шу қадар кўп қувват ишлаб чиқарадики, бу қувват билан юк машинаси 32 километр тўхтамай йўл босиши мумкин. Агар бир умрлик йиғилган қувватни жамласак, ўша юк машинасининг ердан ойгача етиб бориши ва яна ортга қайтиши таъминланади.\n6. Одам туғилгандан то 70 ёшга етгунга қадар 50 кило миқдорда тери ташлайди.\n7. Инсон 7000000000000000000000000000 (бу 7 октиллион деганидир) та атомдан ташкил топган. Бу атомлардан ҳар бирининг ёши ўртача 1 миллиард йилга тенг.\n8. Агар одамнинг кўзи рақамли фотокамерага айланса, 576 мегапиксел қувватга эга бўларди.\n9. Ҳаётимиз давомида бизнинг миямиз 1 квадриллон донадан ортиқ ахборотни ўзида сақлаб туради.\n10. Одам танаси соатига 180 миллионта қон тўқималари ишлаб чиқаради.


Аслида ҳаётимиз ана шундай лаҳзалар мажмуидан иборат. Ҳар бир лаҳзани қўлдан бой бермоқ умрни барбод қилмоқ эмасмикан?\nАльбер Камюнинг «Бегона» асари қаҳрамони жаноб Мерсо бир қарашда ҳеч нарсага рағбати қолмаган, ҳаёт ва тирикликдан мосуво, бу дунёда орзу-мақсади, интилиш ва умиди йўқ бедаво ва зерикарли киши бўлиб кўринади. У онасининг ўлимини совуққонлик билан қарши олади. Суд унинг тақдири ҳақида чиқарган ҳукм — ўлим жазоси ҳақидаги хабар ҳам унга гўёки заррача таъсир қилмайди. Лекин ажал машинаси олдига олиб борилганида Мерсо ўша ускунанинг лоақал бир лаҳзагина ишламай қолишини орзу қилади... Ҳаётининг минглаб соатлари, миллионлаб лаҳзаларига рўйхушлик кўрсатмаган бир кимса ўша биргина лаҳзага талпинади. Гўё унинг учун ҳаётнинг бутун ҳақиқати, умр мазмуни, тириклик муддаоси ўша биргина лаҳза бағрига жо бўлгандек.\nГарчи ўзи орзулаган ўша биргина лаҳза берилганда шу қисқагина муддатда у нималар қила оларди? Бутун умри давомида топмаган, англамаган ҳақиқатларини англашга, қилолмаган ишларини бажаришга кифоя бўлармиди шу вақт? Ё шу лаҳзада бутун умрини қайта яшаб чиқармиди?..\nБиргина лаҳзагаки шу қадар талпинар экан, буни кўриб, уни ҳаётдан умиди йўқ, совуққон ва зерикарли одам, дея оламизми?\nБаҳс мавзуси мана шу нуқтада кенгая бошлайди.\nМинг йилдан ортиқ тарихга эга «Алпомиш» достонида:\n«Дам шу дамдир, ўзга дамни дам дема,\nБошинг омон, давлатингни кам дема…» мисралари бор.\nБу билан соғ-омон ҳолда олаётган ҳар бир нафасимиз чексиз бойлик экани уқтирилади. Вақт — ғанимат. Ғанимат деб қўлга киритилган нарсага — ўлжага айтилади. Демак, ўтаётган ҳар бир лаҳзада нимагадир эришмоқ, ниманидир қўлга киритмоқ, эртанги кунимиз, ёрқин келажагимиз учун нималардир қила олмоқ — бугунги куннинг, ҳар бир лаҳзанинг бош вазифаси, асосий ҳикмати.\nДоктор Оиз Қарний ёзади: «Дунё уч кундир. Кеча ўтди-кетди. У энди қайтиб келмайди. Эртанги кунга етиб бора оламизми-йўқми — ҳали аён эмас. Бугунги кун эса қўлимиздаги асосий сармоямиздир. Ўтган нарсалар учун қайғуриб ўзни ҳасратда қолдириш, ҳали келмаган кунлар учун беҳуда хомтама бўлиш вақтни ўлдириб, бугунни ҳам қўлдан чиқаришдан бошқа нарса эмас». Шунга кўра, эзгу ишларга шошилиш бобида «дунё бир кундир, шу куни бугундир», деб яшамоқ муҳим.\nХалқ орасида лаҳзани ушлаб қол, деган ҳикмат юради. Ҳар бир лаҳзада қилинаётган хайрли ишлар ўша лаҳзанинг ҳаёт китобимизда мангу акс этиши, мангуликка муҳрланишидир. Лаҳзаларни бирор фойдали ишга айлантирмоқ уни ушлаб қолиш, унга эга бўлиш деганидир. Вақтини зое ўтказган киши учун бирор жазо тайин қилинмаган. Ўша пайтда қайсидир яхшиликни амалга оширишдан бенасиб қолиб кетгани унинг учун аслида энг катта ютқазишдир. Чунки ўтган ҳар бир лаҳза бошқа қайтиб келмайди. Чинакам маҳрумият мана шу.\nҲаводаги кўзга деярли кўринмайдиган майда заррачалар — чанг-ғуборлар саломатликка жиддий путур етказиб, умрни сезиларли даражада қисқаришига сабаб бўлар экан. Буни машҳур табиб ва аллома Ибн Сино узоқ йиллик илмий кузатувлари асосида исботлаган. Афсуски, бундай кўринмас ғуборларни ҳали-ҳануз ҳеч биримиз жиддий хатар деб қабул қилмаймиз...\nЭътиборимиздан четда қолиб, шиддат билан ўтиб бораётган лаҳзалар ҳам умримизнинг бир бўлагини олиб кетаётганини унчалик мулоҳаза қилавермаймиз. Аслида ўтаётган ҳар бир лаҳза азиз умримизнинг бир қисми экани аниқ. Академик шоир Ғафур Ғулом ёзганидек, «Азиз асримизнинг азиз онлари, Азиз одамлардан сўрайди қадрин...»\n«Ҳар нафасинг ҳолидан огоҳ бўл», дейди ҳазрат Навоий. Огоҳликнинг нафасга нима дахли бор? Лаҳзани таниш, уни идрок этиш, қадрини англаш, яъни бир лаҳзада қанчадан-қанча улуғ ишлар қила олиш мумкинлигини тушуниб етиш уни беҳуда совурмасликка сабаб бўлади. Шу маънода ҳар нафаснинг ҳолидан огоҳ бўлиш унинг нима учун берилганини тушуниб етиш ва зое кетказмаслик деганидир.\nКелажак бугундан бунёд бўлади. Айни шу лаҳзаларда келажагимиз пойдевори барпо бўлаётганини ҳис эта билиш зарур. Қалин қорлар майда-майда ёққани каби бугун умримизнинг ҳар бир лаҳзасида қилиб улгурган ишларимиз эртанги кунимиз учун жамғарилган катта ютуқ, аслида.\n18:06, 06.12.2018 ✔20\n18:06, 06.12.2018 ✔16\n17:37, 06.12.2018 ✔16\n✔ 20  18:06, 06.12.2018\n✔ 16  18:06, 06.12.2018\n✔ 16  17:37, 06.12.2018\n✔ 49  16:19, 29.11.2018\n✔ 42  16:19, 29.11.2018


18.10.21 16:22\tmsk\nСўх аэропортининг учиш-қўниш йўлаги. Фарғона вилояти ҳокимиятининг матбуот хизмати фотосурати\nСўх эксклавида аэропорт қурилиши якунланди. Бу ҳақда Фарғона вилояти ҳокимиятининг матбуот хизмати хабар беради.\nАэропорт 7 гектар майдонни эгаллайди, учиш-қўниш йўлаги 700 метрдан иборат. Қурилиш ишларига давлаб бюджетидан 6,8 млрд сўм ($638 минг) ажратилди.\n«Учиш майдончаси, кутиш зали, овқатланиш шахобчаси, савдо нуқтаси, дам олиш жойларини ўзида қамраб оладиган замонавий мажмуа ташкил этилмоқда. Яқин кунларда синов учишлари амалга оширилиши кўзда тутилган», — дейилади матбуот хизмати хабарида.\nМайдони 352 квадрат километрдан иборат Сўх тумани Ўзбекистоннинг Қирғизистон республикаси Боткен вилоятидаги эксклави ҳисобланади. 31 май куни икки давлат аҳолиси ўртасида маҳаллий булоқдан фойдаланиш ҳуқуқи учун тортишув келиб чиқиб, катта жанжалга айланиб кетди. Можаро иштирокчилари бир-бирларига тош отиб, уйларга ўт қўйдилар, натижада 187 нафар ўзбекистонлик ва 25 нафар қирғизистонлик фуқаролар жабрландилар.\nОрадан уч кун ўтиб бу ерга ташриф буюрган Ўзбекистон Бош вазири Абдулла Арипов Сўх туманини ривожлантириш учун ҳукумат 1 трлн сўм (деярли $100 млн) ажратишини маълум қилди. Кейинчалик Ўзбекистон президенти Шавкат Мирзиёев «2020-2021 йилларда Фарғона вилоятининг Сўх туманини комплекс ижтимоий-иқтисодий ривожлантириш чора-тадбирлари тўғрисида» қарорини имзолади. Қарорда сўхликлар учун қатор имзиёзлар берилди.\n2021 йил апрель ойида Фарғона вилояти Риштон туманини Сўх билан боғлайдиган ягона автомобиль йўли очилди. У 2013 йили қирғизистонлик чегарачилар ва сўхликлар ўрасида бўлиб ўтган жанжалдан сўнг ёпилган эди. 2019 йил августда йўл очилди, лекин орадан икки кун ўтиб яна ёпиб қўйилди. Бош вазир Арипов буни Евроосиё иқтисодий ҳамкорлик ташкилоти талаби билан амалга оширилганини маълум қилганди.


🔖Муносиб яшашнинг 🔟 қоидаси\n1⃣24 соатни фақат ўзингга сарфлама.\nБошқалар учун қайғуриш, бошқаларга далда бўлиш ва бошқалар билан фикрлашишни канда қилмагин. Ҳаётингда маъно йўқлигини сезган кунинг атрофга боқ ва одамларга ёрдам қўлини чўз. Бу яхшилигинг яшашинг учун сабаб бўлади.\n2⃣Ҳаёт сиз учун нимани англатишини аниқла.\nЎзингизнинг ҳаётдаги сўнгги йилларингизда тасаввур қилинг. Бу — ҳаёт! Ва сиз ўша маҳалда ўтган умрингизни қандай тасаввур қилиб, нима деб изоҳлаган бўлар эдингиз? Ҳаёт — гўзаллик, муҳаббат, жўшқинлик, яратувчанлик ва қизиқувчанлик мужассам бўлган муқаддас ибодатхонадир. Ибодат эса — эзгу амал ва эзгу фикрни англатади.\n3⃣ Келажакда яшашни бас қил.\n«Бир куни», «вақтим ёки имконим бўлганида» деган режалар кўпайиб кетса, бир зумга тўхтанг ва ўзингиздан «нимага ҳозир ёки бугун эмас?» деб сўранг. Ҳаёт афсуслар билан уйғониш учун қисқалик қилишини ҳис этинг. Ҳар куни сизга тириклигингизни эслатадиган бирор иш қилинг.\n4⃣ Кўпроқ бахтиёр ва самимий одамлар даврасида бўл.\nУлар ҳаётни бошқаларга қараганда яхшироқ ҳис қилганлари учун ҳам, уни ёрқинроқ кўрадилар. Сиз ҳам улардан ижобийликни ўрганинг. Унутманг, йўқотилган вақт — биз яшай олмаган дақиқалардир.\n5⃣Дардга матонатли бўл.\nОғриқ ва қайғулар умримизнинг кунларини ўғирлайди холос. Ҳаёт сизга лимон отганида, сиз ундан лимонад тайёрланг. Айтишадику, синовларга сени кучсиз қилишларига йўл қўйма. Акс ҳолда, ҳаммасини яна бошидан бошлашга тўғри келади.\n6⃣ Шуурингга диққат қил.\nШунда ундаги истаклар сўзга айланадилар. Сўзларингга диққат қил — улар ҳаракатга айланишади. Ҳаракатга эргашсанг — у одатга айланади. Одатларга диққат қил, шунда фазилат шаклланади. Фазилат эса — сенинг тақдирингдир.\n7⃣Одамларни кечир ва уларни сев.\nИнсон тирик мавжудотлар орасида кучли қувват манбаига эга жонзот. Бу қувватни у маънавий илдизлардан олади. Бунинг йўли эса шошиб чиқарилган хато хулосаларни рад қилиш. Кимнидир ёмон кўриш, кимдандир нафратланиш, бу — бизни охир-оқибат душманидан қўрққан, ҳимояга муҳтож одамга айлантириб қўяди. Ҳимоя эса яшаш эмас, яшашдан қочиш дегани.\n8⃣ Ўз-ўзингга ҳаёт сабоғини беришга одатлан.\nЯшаш — мунтазам қилинган хатоларнинг хулосаси. Модомики, хулоса йўқ экан, яшаб ҳам бўлмайди. Боши деворга тегиб ҳам сабоқ чиқармаётган эркак эса чиндан-да қашшоқ ва бахтсизликка муносиб.\n9⃣ Таваккал қилишга одатлан.\nБу — ўзини ҳаётнинг энг яхшисига муносиб кўриш дегани. Ҳаёт ишора ва белгилар ёрдамида бизга доимо «Кел, ичкарироқ кир!» дейди. Аммо кўпинча биз унинг суратини оламизда, сўнг қўрқиб орқага тисариламиз.\n🔟Ҳар дақиқа сенга азиз инсонларни қадрла ва ҳимоя қил.\nИш, бу — ҳаёт дегани эмас. Ота-она, дўстларинг учун ҳам яша. Айниқса, ота-онангни азиз билиб, хизматларини қил. Шекспир айтганидек, ота-онанинг овози — Яратганнинг овози. Фарзанд учун улар жаннат йўлбошловчиларидир.\nМуносиб ва бахтиёр умр барчамизга насиб қилсин!👇🏼\n199 views891998, edited May 20 at 16:16